pli: Sārajjaṁ visārado nirayaṁ,


nikaya: an

layer: root

title_pli: Aṅguttara Nikāya 5.180 18. Upāsakavagga

pli: Veraṁ caṇḍālapañcamaṁ;


pli: Pīti vaṇijjā rājāno,


pli: Gihī ceva gavesināti.


title_pli: Aṅguttara Nikāya 5.181 19. Araññavagga

pli: Aṅguttara Nikāya 5.181


pli: 19. Araññavagga


pli: Āraññikasutta


pli: “Pañcime, bhikkhave, āraññikā.


pli: Katame pañca?


pli: Mandattā momūhattā āraññiko hoti, pāpiccho icchāpakato āraññiko hoti, ummādā cittakkhepā āraññiko hoti, vaṇṇitaṁ buddhehi buddhasāvakehīti āraññiko hoti, appicchataṁyeva nissāya santuṭṭhiṁyeva nissāya sallekhaṁyeva nissāya pavivekaṁyeva nissāya idamatthitaṁyeva nissāya āraññiko hoti.


pli: Ime kho, bhikkhave, pañca āraññikā.


pli: Imesaṁ kho, bhikkhave, pañcannaṁ āraññikānaṁ yvāyaṁ āraññiko appicchataṁyeva nissāya santuṭṭhiṁyeva nissāya sallekhaṁyeva nissāya pavivekaṁyeva nissāya idamatthitaṁyeva nissāya āraññiko hoti, ayaṁ imesaṁ pañcannaṁ āraññikānaṁ aggo ca seṭṭho ca mokkho ca uttamo ca pavaro ca.


pli: Seyyathāpi, bhikkhave, gavā khīraṁ, khīramhā dadhi, dadhimhā navanītaṁ, navanītamhā sappi, sappimhā sappimaṇḍo, sappimaṇḍo tattha aggamakkhāyati;


pli: evamevaṁ kho, bhikkhave, imesaṁ pañcannaṁ āraññikānaṁ yvāyaṁ āraññiko appicchataṁyeva nissāya santuṭṭhiṁyeva nissāya sallekhaṁyeva nissāya pavivekaṁyeva nissāya idamatthitaṁyeva nissāya āraññiko hoti, ayaṁ imesaṁ pañcannaṁ āraññikānaṁ aggo ca seṭṭho ca mokkho ca uttamo ca pavaro cā”ti.


pli: Paṭhamaṁ.


title_pli: Aṅguttara Nikāya 5.182 19. Araññavagga

pli: Aṅguttara Nikāya 5.182


pli: Cīvarasutta


pli: “Pañcime, bhikkhave, paṁsukūlikā.


pli: Mandattā momūhattā paṁsukūliko hoti …pe… idamatthitaṁyeva nissāya paṁsukūliko hoti.


pli: Ime kho, bhikkhave, pañca paṁsukūlikā”ti.


pli: Dutiyaṁ.


title_pli: Aṅguttara Nikāya 5.183 19. Araññavagga

pli: Aṅguttara Nikāya 5.183


pli: 19. Araññavagga


pli: Rukkhamūlikasutta


pli: “Pañcime, bhikkhave, rukkhamūlikā.


pli: Katame pañca?


pli: Mandattā momūhattā rukkhamūliko hoti …pe… idamatthitaṁyeva nissāya rukkhamūliko hoti.


pli: Ime kho, bhikkhave, pañca rukkhamūlikā”ti.


pli: Tatiyaṁ.


title_pli: Aṅguttara Nikāya 5.184 19. Araññavagga

pli: Aṅguttara Nikāya 5.184


pli: Sosānikasutta


pli: “Pañcime, bhikkhave, sosānikā.


pli: Mandattā momūhattā sosāniko hoti …pe… idamatthitaṁyeva nissāya sosāniko hoti.


pli: Ime kho, bhikkhave, pañca sosānikā”ti.


pli: Catutthaṁ.


title_pli: Aṅguttara Nikāya 5.185 19. Araññavagga

pli: Aṅguttara Nikāya 5.185


pli: Abbhokāsikasutta


pli: “Pañcime, bhikkhave, abbhokāsikā …pe….


pli: Pañcamaṁ.


title_pli: Aṅguttara Nikāya 5.186 19. Araññavagga

pli: Aṅguttara Nikāya 5.186


pli: 19. Araññavagga


pli: Nesajjikasutta


pli: “Pañcime, bhikkhave, nesajjikā …pe….


pli: Chaṭṭhaṁ.


title_pli: Aṅguttara Nikāya 5.187 19. Araññavagga

pli: Aṅguttara Nikāya 5.187


pli: Yathāsanthatikasutta


pli: “Pañcime, bhikkhave, yathāsanthatikā …pe….


pli: Sattamaṁ.


title_pli: Aṅguttara Nikāya 5.188 19. Araññavagga

pli: Aṅguttara Nikāya 5.188


pli: Ekāsanikasutta


pli: “Pañcime, bhikkhave, ekāsanikā …pe….


pli: Aṭṭhamaṁ.


title_pli: Aṅguttara Nikāya 5.189 19. Araññavagga

pli: Aṅguttara Nikāya 5.189


pli: Khalupacchābhattikasutta


pli: “Pañcime, bhikkhave, khalupacchābhattikā …pe….


pli: Navamaṁ.


title_pli: Aṅguttara Nikāya 5.19 2. Balavagga

pli: Aṅguttara Nikāya 5.19


pli: 2. Balavagga


pli: Tatiyahitasutta


pli: “Pañcahi, bhikkhave, dhammehi samannāgato bhikkhu neva attahitāya paṭipanno hoti, no parahitāya.


pli: Katamehi pañcahi?


pli: Idha, bhikkhave, bhikkhu attanā na sīlasampanno hoti, no paraṁ sīlasampadāya samādapeti;


pli: attanā na samādhisampanno hoti, no paraṁ samādhisampadāya samādapeti;


pli: attanā na paññāsampanno hoti, no paraṁ paññāsampadāya samādapeti;


pli: attanā na vimuttisampanno hoti, no paraṁ vimuttisampadāya samādapeti;


pli: attanā na vimuttiñāṇadassanasampanno hoti, no paraṁ vimuttiñāṇadassanasampadāya samādapeti.


pli: Imehi kho, bhikkhave, pañcahi dhammehi samannāgato bhikkhu neva attahitāya paṭipanno hoti, no parahitāyā”ti.


title_pli: Aṅguttara Nikāya 5.190 19. Araññavagga

pli: Aṅguttara Nikāya 5.190


pli: 19. Araññavagga


pli: Pattapiṇḍikasutta


pli: “Pañcime, bhikkhave, pattapiṇḍikā.


pli: Katame pañca?


pli: Mandattā momūhattā pattapiṇḍiko hoti, pāpiccho icchāpakato pattapiṇḍiko hoti, ummādā cittakkhepā pattapiṇḍiko hoti, ‘vaṇṇitaṁ buddhehi buddhasāvakehī’ti pattapiṇḍiko hoti, appicchataṁyeva nissāya santuṭṭhiṁyeva nissāya sallekhaṁyeva nissāya pavivekaṁyeva nissāya idamatthitaṁyeva nissāya pattapiṇḍiko hoti.


pli: Ime kho, bhikkhave, pañca pattapiṇḍikā.


pli: Imesaṁ kho, bhikkhave, pañcannaṁ pattapiṇḍikānaṁ yvāyaṁ pattapiṇḍiko appicchataṁyeva nissāya santuṭṭhiṁyeva nissāya sallekhaṁyeva nissāya pavivekaṁyeva nissāya idamatthitaṁyeva nissāya pattapiṇḍiko hoti, ayaṁ imesaṁ pañcannaṁ pattapiṇḍikānaṁ aggo ca seṭṭho ca mokkho ca uttamo ca pavaro ca.


pli: Seyyathāpi, bhikkhave, gavā khīraṁ, khīramhā dadhi, dadhimhā navanītaṁ, navanītamhā sappi, sappimhā sappimaṇḍo, sappimaṇḍo tattha aggamakkhāyati;


pli: evamevaṁ kho, bhikkhave, imesaṁ pañcannaṁ pattapiṇḍikānaṁ yvāyaṁ pattapiṇḍiko appicchataṁyeva nissāya santuṭṭhiṁyeva nissāya sallekhaṁyeva nissāya pavivekaṁyeva nissāya idamatthitaṁyeva nissāya pattapiṇḍiko hoti, ayaṁ imesaṁ pañcannaṁ pattapiṇḍikānaṁ aggo ca seṭṭho ca mokkho ca uttamo ca pavaro cā”ti.


pli: Dasamaṁ.


pli: Araññavaggo catuttho.


pli: Tassuddānaṁ


pli: Araññaṁ cīvaraṁ rukkha,


pli: Susānaṁ abbhokāsikaṁ;


pli: Nesajjaṁ santhataṁ ekāsanikaṁ,


pli: Khalupacchāpiṇḍikena cāti.


title_pli: Aṅguttara Nikāya 5.191 20. Brāhmaṇavagga

pli: Aṅguttara Nikāya 5.191


pli: 20. Brāhmaṇavagga


pli: Soṇasutta


pli: “Pañcime, bhikkhave, porāṇā brāhmaṇadhammā etarahi sunakhesu sandissanti, no brāhmaṇesu.


pli: Katame pañca?


pli: Pubbe sudaṁ, bhikkhave, brāhmaṇā brāhmaṇiṁyeva gacchanti, no abrāhmaṇiṁ.


pli: Etarahi, bhikkhave, brāhmaṇā brāhmaṇimpi gacchanti, abrāhmaṇimpi gacchanti.


pli: Etarahi, bhikkhave, sunakhā sunakhiṁyeva gacchanti, no asunakhiṁ.


pli: Ayaṁ, bhikkhave, paṭhamo porāṇo brāhmaṇadhammo etarahi sunakhesu sandissati, no brāhmaṇesu.


pli: Pubbe sudaṁ, bhikkhave, brāhmaṇā brāhmaṇiṁ utuniṁyeva gacchanti, no anutuniṁ.


pli: Etarahi, bhikkhave, brāhmaṇā brāhmaṇiṁ utunimpi gacchanti, anutunimpi gacchanti.


pli: Etarahi, bhikkhave, sunakhā sunakhiṁ utuniṁyeva gacchanti, no anutuniṁ.


pli: Ayaṁ, bhikkhave, dutiyo porāṇo brāhmaṇadhammo etarahi sunakhesu sandissati, no brāhmaṇesu.


pli: Pubbe sudaṁ, bhikkhave, brāhmaṇā brāhmaṇiṁ neva kiṇanti no vikkiṇanti, sampiyeneva saṁvāsaṁ sambandhāya sampavattenti.


pli: Etarahi, bhikkhave, brāhmaṇā brāhmaṇiṁ kiṇantipi vikkiṇantipi, sampiyenapi saṁvāsaṁ sambandhāya sampavattenti.


pli: Etarahi, bhikkhave, sunakhā sunakhiṁ neva kiṇanti no vikkiṇanti, sampiyeneva saṁvāsaṁ sambandhāya sampavattenti.


pli: Ayaṁ, bhikkhave, tatiyo porāṇo brāhmaṇadhammo etarahi sunakhesu sandissati, no brāhmaṇesu.


pli: Pubbe sudaṁ, bhikkhave, brāhmaṇā na sannidhiṁ karonti dhanassapi dhaññassapi rajatassapi jātarūpassapi.


pli: Etarahi, bhikkhave, brāhmaṇā sannidhiṁ karonti dhanassapi dhaññassapi rajatassapi jātarūpassapi.


pli: Etarahi, bhikkhave, sunakhā na sannidhiṁ karonti dhanassapi dhaññassapi rajatassapi jātarūpassapi.


pli: Ayaṁ, bhikkhave, catuttho porāṇo brāhmaṇadhammo etarahi sunakhesu sandissati, no brāhmaṇesu.


pli: Pubbe sudaṁ, bhikkhave, brāhmaṇā sāyaṁ sāyamāsāya pāto pātarāsāya bhikkhaṁ pariyesanti.


pli: Etarahi, bhikkhave, brāhmaṇā yāvadatthaṁ udarāvadehakaṁ bhuñjitvā avasesaṁ ādāya pakkamanti.


pli: Etarahi, bhikkhave, sunakhā sāyaṁ sāyamāsāya pāto pātarāsāya bhikkhaṁ pariyesanti.


pli: Ayaṁ, bhikkhave, pañcamo porāṇo brāhmaṇadhammo etarahi sunakhesu sandissati, no brāhmaṇesu.


pli: Ime kho, bhikkhave, pañca porāṇā brāhmaṇadhammā etarahi sunakhesu sandissanti, no brāhmaṇesū”ti.


pli: Paṭhamaṁ.


title_pli: Aṅguttara Nikāya 5.192 20. Brāhmaṇavagga

pli: Aṅguttara Nikāya 5.192


pli: 20. Brāhmaṇavagga


pli: Doṇabrāhmaṇasutta


pli: Atha kho doṇo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho doṇo brāhmaṇo bhagavantaṁ etadavoca:


pli: “Sutaṁ metaṁ, bho gotama:


pli: ‘na samaṇo gotamo brāhmaṇe jiṇṇe vuḍḍhe mahallake addhagate vayoanuppatte abhivādeti vā paccuṭṭheti vā āsanena vā nimantetī’ti.


pli: Tayidaṁ, bho gotama, tatheva.


pli: Na hi bhavaṁ gotamo brāhmaṇe jiṇṇe vuḍḍhe mahallake addhagate vayoanuppatte abhivādeti vā paccuṭṭheti vā āsanena vā nimanteti.


pli: Tayidaṁ, bho gotama, na sampannamevā”ti.


pli: “Tvampi no, doṇa, brāhmaṇo paṭijānāsī”ti?


pli: “Yañhi taṁ, bho gotama, sammā vadamāno vadeyya:


pli: ‘brāhmaṇo ubhato sujāto—


pli: mātito ca pitito ca, saṁsuddhagahaṇiko, yāva sattamā pitāmahayugā akkhitto anupakkuṭṭho jātivādena, ajjhāyako mantadharo, tiṇṇaṁ vedānaṁ pāragū sanighaṇḍukeṭubhānaṁ sākkharappabhedānaṁ itihāsapañcamānaṁ, padako veyyākaraṇo lokāyatamahāpurisalakkhaṇesu anavayo’ti, mameva taṁ, bho gotama, sammā vadamāno vadeyya.


pli: Ahañhi, bho gotama, brāhmaṇo ubhato sujāto—


pli: mātito ca pitito ca, saṁsuddhagahaṇiko, yāva sattamā pitāmahayugā akkhitto anupakkuṭṭho jātivādena, ajjhāyako mantadharo, tiṇṇaṁ vedānaṁ pāragū sanighaṇḍukeṭubhānaṁ sākkharappabhedānaṁ itihāsapañcamānaṁ, padako veyyākaraṇo lokāyatamahāpurisalakkhaṇesu anavayo”ti.


pli: “Ye kho te, doṇa, brāhmaṇānaṁ pubbakā isayo mantānaṁ kattāro mantānaṁ pavattāro, yesamidaṁ etarahi brāhmaṇā porāṇaṁ mantapadaṁ gītaṁ pavuttaṁ samihitaṁ tadanugāyanti tadanubhāsanti bhāsitamanubhāsanti sajjhāyitamanusajjhāyanti vācitamanuvācenti, seyyathidaṁ—aṭṭhako, vāmako, vāmadevo, vessāmitto, yamadaggi, aṅgīraso, bhāradvājo, vāseṭṭho, kassapo, bhagu;


pli: tyāssume pañca brāhmaṇe paññāpenti—


pli: brahmasamaṁ, devasamaṁ, mariyādaṁ, sambhinnamariyādaṁ, brāhmaṇacaṇḍālaṁyeva pañcamaṁ.


pli: Tesaṁ tvaṁ doṇa, katamo”ti?


pli: “Na kho mayaṁ, bho gotama, pañca brāhmaṇe jānāma, atha kho mayaṁ brāhmaṇātveva jānāma.


pli: Sādhu me bhavaṁ gotamo tathā dhammaṁ desetu yathā ahaṁ ime pañca brāhmaṇe jāneyyan”ti.


pli: “Tena hi, brāhmaṇa, suṇohi, sādhukaṁ manasi karohi; bhāsissāmī”ti.


pli: “Evaṁ, bho”ti kho doṇo brāhmaṇo bhagavato paccassosi.


pli: Bhagavā etadavoca:


pli: “Kathañca, doṇa, brāhmaṇo brahmasamo hoti?


pli: Idha, doṇa, brāhmaṇo ubhato sujāto hoti—


pli: mātito ca pitito ca, saṁsuddhagahaṇiko, yāva sattamā pitāmahayugā akkhitto anupakkuṭṭho jātivādena.


pli: So aṭṭhacattālīsavassāni komārabrahmacariyaṁ carati mante adhīyamāno.


pli: Aṭṭhacattālīsavassāni komārabrahmacariyaṁ caritvā mante adhīyitvā ācariyassa ācariyadhanaṁ pariyesati dhammeneva, no adhammena.


pli: Tattha ca, doṇa, ko dhammo?


pli: Neva kasiyā na vaṇijjāya na gorakkhena na issatthena na rājaporisena na sippaññatarena, kevalaṁ bhikkhācariyāya kapālaṁ anatimaññamāno.


pli: So ācariyassa ācariyadhanaṁ niyyādetvā kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajati.


pli: So evaṁ pabbajito samāno mettāsahagatena cetasā ekaṁ disaṁ pharitvā viharati, tathā dutiyaṁ tathā tatiyaṁ tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ mettāsahagatena cetasā vipulena mahaggatena appamāṇena averena abyāpajjena pharitvā viharati.


pli: Karuṇā …pe…


pli: muditā …


pli: upekkhāsahagatena cetasā ekaṁ disaṁ pharitvā viharati, tathā dutiyaṁ tathā tatiyaṁ tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ upekkhāsahagatena cetasā vipulena mahaggatena appamāṇena averena abyāpajjena pharitvā viharati.


pli: So ime cattāro brahmavihāre bhāvetvā kāyassa bhedā paraṁ maraṇā sugatiṁ brahmalokaṁ upapajjati.


pli: Evaṁ kho, doṇa, brāhmaṇo brahmasamo hoti.


pli: Kathañca, doṇa, brāhmaṇo devasamo hoti?


pli: So ācariyassa ācariyadhanaṁ niyyādetvā dāraṁ pariyesati dhammeneva, no adhammena.


pli: Neva kayena na vikkayena, brāhmaṇiṁyeva udakūpassaṭṭhaṁ.


pli: So brāhmaṇiṁyeva gacchati, na khattiyiṁ na vessiṁ na suddiṁ na caṇḍāliṁ na nesādiṁ na veniṁ na rathakāriṁ na pukkusiṁ gacchati, na gabbhiniṁ gacchati, na pāyamānaṁ gacchati, na anutuniṁ gacchati.


pli: Kasmā ca, doṇa, brāhmaṇo na gabbhiniṁ gacchati?


pli: Sace, doṇa, brāhmaṇo gabbhiniṁ gacchati, atimīḷhajo nāma so hoti māṇavako vā māṇavikā vā.


pli: Tasmā, doṇa, brāhmaṇo na gabbhiniṁ gacchati.


pli: Kasmā ca, doṇa, brāhmaṇo na pāyamānaṁ gacchati?


pli: Sace, doṇa, brāhmaṇo pāyamānaṁ gacchati, asucipaṭipīḷito nāma so hoti māṇavako vā māṇavikā vā.


pli: Tasmā, doṇa, brāhmaṇo na pāyamānaṁ gacchati.


pli: Tassa sā hoti brāhmaṇī neva kāmatthā na davatthā na ratatthā, pajatthāva brāhmaṇassa brāhmaṇī hoti.


pli: So methunaṁ uppādetvā kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajati.


pli: So evaṁ pabbajito samāno vivicceva kāmehi …pe… catutthaṁ jhānaṁ upasampajja viharati.


pli: So ime cattāro jhāne bhāvetvā kāyassa bhedā paraṁ maraṇā sugatiṁ saggaṁ lokaṁ upapajjati.


pli: Evaṁ kho, doṇa, brāhmaṇo devasamo hoti.


pli: Kathañca, doṇa, brāhmaṇo mariyādo hoti?


pli: Idha, doṇa, brāhmaṇo ubhato sujāto hoti—


pli: mātito ca pitito ca, saṁsuddhagahaṇiko, yāva sattamā pitāmahayugā akkhitto anupakkuṭṭho jātivādena.


pli: So aṭṭhacattālīsavassāni komārabrahmacariyaṁ carati mante adhīyamāno.


pli: Aṭṭhacattālīsavassāni komārabrahmacariyaṁ caritvā mante adhīyitvā ācariyassa ācariyadhanaṁ pariyesati dhammeneva, no adhammena.


pli: Tattha ca, doṇa, ko dhammo?


pli: Neva kasiyā na vaṇijjāya na gorakkhena na issatthena na rājaporisena na sippaññatarena, kevalaṁ bhikkhācariyāya kapālaṁ anatimaññamāno.


pli: So ācariyassa ācariyadhanaṁ niyyādetvā dāraṁ pariyesati dhammeneva, no adhammena.


pli: Neva kayena na vikkayena, brāhmaṇiṁyeva udakūpassaṭṭhaṁ.


pli: So brāhmaṇiṁyeva gacchati, na khattiyiṁ na vessiṁ na suddiṁ na caṇḍāliṁ na nesādiṁ na veniṁ na rathakāriṁ na pukkusiṁ gacchati, na gabbhiniṁ gacchati, na pāyamānaṁ gacchati, na anutuniṁ gacchati.


pli: Kasmā ca, doṇa, brāhmaṇo na gabbhiniṁ gacchati?


pli: Sace, doṇa, brāhmaṇo gabbhiniṁ gacchati, atimīḷhajo nāma so hoti māṇavako vā māṇavikā vā.


pli: Tasmā, doṇa, brāhmaṇo na gabbhiniṁ gacchati.


pli: Kasmā ca, doṇa, brāhmaṇo na pāyamānaṁ gacchati?


pli: Sace, doṇa, brāhmaṇo pāyamānaṁ gacchati, asucipaṭipīḷito nāma so hoti māṇavako vā māṇavikā vā.


pli: Tasmā, doṇa, brāhmaṇo na pāyamānaṁ gacchati.


pli: Tassa sā hoti brāhmaṇī neva kāmatthā na davatthā na ratatthā, pajatthāva brāhmaṇassa brāhmaṇī hoti.


pli: So methunaṁ uppādetvā tameva puttassādaṁ nikāmayamāno kuṭumbaṁ ajjhāvasati, na agārasmā anagāriyaṁ pabbajati.


pli: Yāva porāṇānaṁ brāhmaṇānaṁ mariyādo tattha tiṭṭhati, taṁ na vītikkamati.


pli: ‘Yāva porāṇānaṁ brāhmaṇānaṁ mariyādo tattha brāhmaṇo ṭhito taṁ na vītikkamatī’ti, kho, doṇa, tasmā brāhmaṇo mariyādoti vuccati.


pli: Evaṁ kho, doṇa, brāhmaṇo mariyādo hoti.


pli: Kathañca, doṇa, brāhmaṇo sambhinnamariyādo hoti?


pli: Idha, doṇa, brāhmaṇo ubhato sujāto hoti—


pli: mātito ca pitito ca, saṁsuddhagahaṇiko, yāva sattamā pitāmahayugā akkhitto anupakkuṭṭho jātivādena.


pli: So aṭṭhacattālīsavassāni komārabrahmacariyaṁ carati mante adhīyamāno.


pli: Aṭṭhacattālīsavassāni komārabrahmacariyaṁ caritvā mante adhīyitvā ācariyassa ācariyadhanaṁ pariyesati dhammeneva, no adhammena.


pli: Tattha ca, doṇa, ko dhammo?


pli: Neva kasiyā na vaṇijjāya na gorakkhena na issatthena na rājaporisena na sippaññatarena, kevalaṁ bhikkhācariyāya kapālaṁ anatimaññamāno.


pli: So ācariyassa ācariyadhanaṁ niyyādetvā dāraṁ pariyesati dhammenapi adhammenapi kayenapi vikkayenapi brāhmaṇimpi udakūpassaṭṭhaṁ.


pli: So brāhmaṇimpi gacchati khattiyimpi gacchati vessimpi gacchati suddimpi gacchati caṇḍālimpi gacchati nesādimpi gacchati venimpi gacchati rathakārimpi gacchati pukkusimpi gacchati gabbhinimpi gacchati pāyamānampi gacchati utunimpi gacchati anutunimpi gacchati.


pli: Tassa sā hoti brāhmaṇī kāmatthāpi davatthāpi ratatthāpi pajatthāpi brāhmaṇassa brāhmaṇī hoti.


pli: Yāva porāṇānaṁ brāhmaṇānaṁ mariyādo tattha na tiṭṭhati, taṁ vītikkamati.


pli: ‘Yāva porāṇānaṁ brāhmaṇānaṁ mariyādo tattha brāhmaṇo na ṭhito taṁ vītikkamatī’ti kho, doṇa, tasmā brāhmaṇo sambhinnamariyādoti vuccati.


pli: Evaṁ kho, doṇa, brāhmaṇo sambhinnamariyādo hoti.


pli: Kathañca, doṇa, brāhmaṇo brāhmaṇacaṇḍālo hoti?


pli: Aṭṭhacattālīsavassāni komārabrahmacariyaṁ caritvā mante adhīyitvā ācariyassa ācariyadhanaṁ pariyesati dhammenapi adhammenapi


pli: kasiyāpi vaṇijjāyapi gorakkhenapi issatthenapi rājaporisenapi sippaññatarenapi, kevalampi bhikkhācariyāya, kapālaṁ anatimaññamāno.


pli: So sabbakammehi jīvikaṁ kappeti.


pli: Tamenaṁ brāhmaṇā evamāhaṁsu:


pli: ‘kasmā bhavaṁ brāhmaṇo paṭijānamāno sabbakammehi jīvikaṁ kappetī’ti?


pli: So evamāha:


pli: ‘seyyathāpi, bho, aggi sucimpi ḍahati asucimpi ḍahati, na ca tena aggi upalippati;


pli: evamevaṁ kho, bho, sabbakammehi cepi brāhmaṇo jīvikaṁ kappeti, na ca tena brāhmaṇo upalippati.


pli: Sabbakammehi jīvikaṁ kappetī’ti kho, doṇa, tasmā brāhmaṇo brāhmaṇacaṇḍāloti vuccati.


pli: Evaṁ kho, doṇa, brāhmaṇo brāhmaṇacaṇḍālo hoti.


pli: Ye kho te, doṇa, brāhmaṇānaṁ pubbakā isayo mantānaṁ kattāro mantānaṁ pavattāro yesamidaṁ etarahi brāhmaṇā porāṇaṁ mantapadaṁ gītaṁ pavuttaṁ samīhitaṁ tadanugāyanti tadanubhāsanti bhāsitamanubhāsanti sajjhāyitamanusajjhāyanti vācitamanuvācenti, seyyathidaṁ—aṭṭhako, vāmako, vāmadevo, vessāmitto, yamadaggi, aṅgīraso, bhāradvājo, vāseṭṭho, kassapo, bhagu;


pli: tyassume pañca brāhmaṇe paññāpenti—


pli: brahmasamaṁ, devasamaṁ, mariyādaṁ, sambhinnamariyādaṁ, brāhmaṇacaṇḍālaṁyeva pañcamaṁ.


pli: Tesaṁ tvaṁ, doṇa, katamoti?


pli: Evaṁ sante mayaṁ, bho gotama, brāhmaṇacaṇḍālampi na pūrema.


pli: Abhikkantaṁ, bho gotama …pe… upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Dutiyaṁ.


title_pli: Aṅguttara Nikāya 5.193 20. Brāhmaṇavagga

pli: Aṅguttara Nikāya 5.193


pli: 20. Brāhmaṇavagga


pli: Saṅgāravasutta


pli: Atha kho saṅgāravo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho saṅgāravo brāhmaṇo bhagavantaṁ etadavoca:


pli: “ko nu kho, bho gotama, hetu ko paccayo, yena kadāci dīgharattaṁ sajjhāyakatāpi mantā nappaṭibhanti, pageva asajjhāyakatā?


pli: Ko pana, bho gotama, hetu ko paccayo, yena kadāci dīgharattaṁ asajjhāyakatāpi mantā paṭibhanti, pageva sajjhāyakatā”ti?


pli: Yasmiṁ, brāhmaṇa, samaye kāmarāgapariyuṭṭhitena cetasā viharati kāmarāgaparetena, uppannassa ca kāmarāgassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi tasmiṁ samaye yathābhūtaṁ nappajānāti na passati, ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Seyyathāpi, brāhmaṇa, udapatto saṁsaṭṭho lākhāya vā haliddiyā vā nīliyā vā mañjiṭṭhāya vā.


pli: Tattha cakkhumā puriso sakaṁ mukhanimittaṁ paccavekkhamāno yathābhūtaṁ nappajāneyya na passeyya.


pli: Evamevaṁ kho, brāhmaṇa, yasmiṁ samaye kāmarāgapariyuṭṭhitena cetasā viharati kāmarāgaparetena, uppannassa ca kāmarāgassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Puna caparaṁ, brāhmaṇa, yasmiṁ samaye byāpādapariyuṭṭhitena cetasā viharati byāpādaparetena, uppannassa ca byāpādassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Seyyathāpi, brāhmaṇa, udapatto agginā santatto ukkudhito ussadakajāto.


pli: Evamevaṁ kho, brāhmaṇa, yasmiṁ samaye byāpādapariyuṭṭhitena cetasā viharati byāpādaparetena, uppannassa ca byāpādassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Puna caparaṁ, brāhmaṇa, yasmiṁ samaye thinamiddhapariyuṭṭhitena cetasā viharati thinamiddhaparetena, uppannassa ca thinamiddhassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Seyyathāpi, brāhmaṇa, udapatto sevālapaṇakapariyonaddho.


pli: Evamevaṁ kho, brāhmaṇa, yasmiṁ samaye thinamiddhapariyuṭṭhitena cetasā viharati thinamiddhaparetena, uppannassa ca thinamiddhassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Puna caparaṁ, brāhmaṇa, yasmiṁ samaye uddhaccakukkuccapariyuṭṭhitena cetasā viharati uddhaccakukkuccaparetena, uppannassa ca uddhaccakukkuccassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Seyyathāpi, brāhmaṇa, udapatto vāterito calito bhanto ūmijāto.


pli: Evamevaṁ kho, brāhmaṇa, yasmiṁ samaye uddhaccakukkuccapariyuṭṭhitena cetasā viharati uddhaccakukkuccaparetena, uppannassa ca uddhaccakukkuccassa nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Puna caparaṁ, brāhmaṇa, yasmiṁ samaye vicikicchāpariyuṭṭhitena cetasā viharati vicikicchāparetena, uppannāya ca vicikicchāya nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Seyyathāpi, brāhmaṇa, udapatto āvilo luḷito kalalībhūto andhakāre nikkhitto.


pli: Evamevaṁ kho, brāhmaṇa, yasmiṁ samaye vicikicchāpariyuṭṭhitena cetasā viharati vicikicchāparetena, uppannāya ca vicikicchāya nissaraṇaṁ yathābhūtaṁ nappajānāti, attatthampi tasmiṁ samaye yathābhūtaṁ nappajānāti na passati, paratthampi …pe… ubhayatthampi tasmiṁ samaye yathābhūtaṁ nappajānāti na passati, dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Yasmiñca kho, brāhmaṇa, samaye na kāmarāgapariyuṭṭhitena cetasā viharati na kāmarāgaparetena, uppannassa ca kāmarāgassa nissaraṇaṁ yathābhūtaṁ pajānāti, attatthampi tasmiṁ samaye yathābhūtaṁ pajānāti passati, paratthampi tasmiṁ samaye yathābhūtaṁ pajānāti passati, ubhayatthampi tasmiṁ samaye yathābhūtaṁ pajānāti passati, dīgharattaṁ asajjhāyakatāpi mantā paṭibhanti, pageva sajjhāyakatā.


pli: Seyyathāpi, brāhmaṇa, udapatto asaṁsaṭṭho lākhāya vā haliddiyā vā nīliyā vā mañjiṭṭhāya vā.


pli: Tattha cakkhumā puriso sakaṁ mukhanimittaṁ paccavekkhamāno yathābhūtaṁ pajāneyya passeyya.


pli: Evamevaṁ kho, brāhmaṇa, yasmiṁ samaye na kāmarāgapariyuṭṭhitena cetasā viharati …pe….


pli: Puna caparaṁ, brāhmaṇa, yasmiṁ samaye na byāpādapariyuṭṭhitena cetasā viharati …pe…


pli: seyyathāpi, brāhmaṇa, udapatto agginā asantatto anukkudhito anussadakajāto.


pli: Evamevaṁ kho, brāhmaṇa, yasmiṁ samaye na byāpādapariyuṭṭhitena cetasā viharati …pe….


pli: Puna caparaṁ, brāhmaṇa, yasmiṁ samaye na thinamiddhapariyuṭṭhitena cetasā viharati …pe…


pli: seyyathāpi, brāhmaṇa, udapatto na sevālapaṇakapariyonaddho.


pli: Evamevaṁ kho, brāhmaṇa, yasmiṁ samaye na thinamiddhapariyuṭṭhitena cetasā viharati …pe….


pli: Puna caparaṁ, brāhmaṇa, yasmiṁ samaye na uddhaccakukkuccapariyuṭṭhitena cetasā viharati …pe…


pli: seyyathāpi, brāhmaṇa, udapatto na vāterito na calito na bhanto na ūmijāto.


pli: Evamevaṁ kho, brāhmaṇa, yasmiṁ samaye na uddhaccakukkuccapariyuṭṭhitena cetasā viharati …pe….


pli: Puna caparaṁ, brāhmaṇa, yasmiṁ samaye na vicikicchāpariyuṭṭhitena cetasā viharati na vicikicchāparetena, uppannāya ca vicikicchāya nissaraṇaṁ yathābhūtaṁ pajānāti, attatthampi tasmiṁ samaye yathābhūtaṁ pajānāti passati, paratthampi tasmiṁ samaye yathābhūtaṁ pajānāti passati, ubhayatthampi tasmiṁ samaye yathābhūtaṁ pajānāti passati, dīgharattaṁ asajjhāyakatāpi mantā paṭibhanti, pageva sajjhāyakatā.


pli: Seyyathāpi, brāhmaṇa, udapatto accho vippasanno anāvilo āloke nikkhitto.


pli: Evamevaṁ kho, brāhmaṇa, yasmiṁ samaye na vicikicchāpariyuṭṭhitena cetasā viharati na vicikicchāparetena, uppannāya ca vicikicchāya nissaraṇaṁ yathābhūtaṁ pajānāti, attatthampi tasmiṁ samaye yathābhūtaṁ pajānāti passati, paratthampi …pe… ubhayatthampi tasmiṁ samaye yathābhūtaṁ pajānāti passati, dīgharattaṁ asajjhāyakatāpi mantā paṭibhanti, pageva sajjhāyakatā.


pli: Ayaṁ kho, brāhmaṇa, hetu ayaṁ paccayo, yena kadāci dīgharattaṁ sajjhāyakatāpi mantā nappaṭibhanti, pageva asajjhāyakatā.


pli: Ayaṁ pana, brāhmaṇa, hetu ayaṁ paccayo, yena kadāci dīgharattaṁ asajjhāyakatāpi mantā paṭibhanti, pageva sajjhāyakatā”ti.


pli: “Abhikkantaṁ, bho gotama …pe… upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Tatiyaṁ.


title_pli: Aṅguttara Nikāya 5.194 20. Brāhmaṇavagga

pli: Aṅguttara Nikāya 5.194


pli: 20. Brāhmaṇavagga


pli: Kāraṇapālīsutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena kāraṇapālī brāhmaṇo licchavīnaṁ kammantaṁ kāreti.


pli: Addasā kho kāraṇapālī brāhmaṇo piṅgiyāniṁ brāhmaṇaṁ dūratova āgacchantaṁ;


pli: disvā piṅgiyāniṁ brāhmaṇaṁ etadavoca:


pli: “Handa kuto nu bhavaṁ piṅgiyānī āgacchati divā divassā”ti?


pli: “Itohaṁ, bho, āgacchāmi samaṇassa gotamassa santikā”ti.


pli: “Taṁ kiṁ maññati bhavaṁ piṅgiyānī samaṇassa gotamassa paññāveyyattiyaṁ? Paṇḍito maññe”ti?


pli: “Ko cāhaṁ, bho, ko ca samaṇassa gotamassa paññāveyyattiyaṁ jānissāmi.


pli: Sopi nūnassa tādisova yo samaṇassa gotamassa paññāveyyattiyaṁ jāneyyā”ti.


pli: “Uḷārāya khalu bhavaṁ piṅgiyānī samaṇaṁ gotamaṁ pasaṁsāya pasaṁsatī”ti.


pli: “Ko cāhaṁ, bho, ko ca samaṇaṁ gotamaṁ pasaṁsissāmi.


pli: Pasatthappasatthova so bhavaṁ gotamo seṭṭho devamanussānan”ti.


pli: “Kiṁ pana bhavaṁ piṅgiyānī atthavasaṁ sampassamāno samaṇe gotame evaṁ abhippasanno”ti?


pli: “Seyyathāpi, bho, puriso aggarasaparititto na aññesaṁ hīnānaṁ rasānaṁ piheti;


pli: evamevaṁ kho, bho, yato yato tassa bhoto gotamassa dhammaṁ suṇāti—


pli: yadi suttaso, yadi geyyaso, yadi veyyākaraṇaso, yadi abbhutadhammaso—


pli: tato tato na aññesaṁ puthusamaṇabrāhmaṇappavādānaṁ piheti.


pli: Seyyathāpi, bho, puriso jighacchādubbalyapareto madhupiṇḍikaṁ adhigaccheyya.


pli: So yato yato sāyetha, labhateva sādurasaṁ asecanakaṁ;


pli: tato tato labhateva attamanataṁ, labhati cetaso pasādaṁ.


pli: Seyyathāpi, bho, puriso candanaghaṭikaṁ adhigaccheyya—


pli: haricandanassa vā lohitacandanassa vā.


pli: So yato yato ghāyetha—


pli: yadi mūlato, yadi majjhato, yadi aggato—


pli: tato tato adhigacchati pāmojjaṁ adhigacchati somanassaṁ.


pli: Seyyathāpi, bho, puriso ābādhiko dukkhito bāḷhagilāno.


pli: Tassa kusalo bhisakko ṭhānaso ābādhaṁ nīhareyya;


pli: tato tato sokaparidevadukkhadomanassupāyāsā abbhatthaṁ gacchanti.


pli: Seyyathāpi, bho, pokkharaṇī acchodakā sātodakā sītodakā setakā supatitthā ramaṇīyā.


pli: Atha puriso āgaccheyya ghammābhitatto ghammapareto kilanto tasito pipāsito.


pli: So taṁ pokkharaṇiṁ ogāhetvā nhātvā ca pivitvā ca sabbadarathakilamathapariḷāhaṁ paṭippassambheyya.


pli: Evamevaṁ kho, bho, yato yato tassa bhoto gotamassa dhammaṁ suṇāti—


pli: yadi suttaso, yadi geyyaso, yadi veyyākaraṇaso, yadi abbhutadhammaso—


pli: tato tato sabbadarathakilamathapariḷāhā paṭippassambhantī”ti.


pli: Evaṁ vutte, kāraṇapālī brāhmaṇo uṭṭhāyāsanā ekaṁsaṁ uttarāsaṅgaṁ karitvā dakkhiṇaṁ jāṇumaṇḍalaṁ pathaviyaṁ nihantvā yena bhagavā tenañjaliṁ paṇāmetvā tikkhattuṁ udānaṁ udānesi:


pli: “Namo tassa bhagavato arahato sammāsambuddhassa.


pli: Namo tassa bhagavato arahato sammāsambuddhassa.


pli: Namo tassa bhagavato arahato sammāsambuddhassāti.


pli: Abhikkantaṁ, bho piṅgiyāni, abhikkantaṁ, bho piṅgiyāni.


pli: Seyyathāpi, bho piṅgiyāni, nikkujjitaṁ vā ukkujjeyya paṭicchannaṁ vā vivareyya, mūḷhassa vā maggaṁ ācikkheyya andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā piṅgiyāninā anekapariyāyena dhammo pakāsito.


pli: Esāhaṁ, bho piṅgiyāni, taṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhavaṁ piṅgiyānī dhāretu, ajjatagge pāṇupetaṁ saraṇaṁ gatan”ti.


pli: Catutthaṁ.


title_pli: Aṅguttara Nikāya 5.195 20. Brāhmaṇavagga

pli: Aṅguttara Nikāya 5.195


pli: 20. Brāhmaṇavagga


pli: Piṅgiyānīsutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena pañcamattāni licchavisatāni bhagavantaṁ payirupāsanti.


pli: Appekacce licchavī nīlā honti nīlavaṇṇā nīlavatthā nīlālaṅkārā, appekacce licchavī pītā honti pītavaṇṇā pītavatthā pītālaṅkārā, appekacce licchavī lohitakā honti lohitakavaṇṇā lohitakavatthā lohitakālaṅkārā, appekacce licchavī odātā honti odātavaṇṇā odātavatthā odātālaṅkārā.


pli: Tyassudaṁ bhagavā atirocati vaṇṇena ceva yasasā ca.


pli: Atha kho piṅgiyānī brāhmaṇo uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ piṅgiyānī”ti bhagavā avoca.


pli: Atha kho piṅgiyānī brāhmaṇo bhagavato sammukhā sāruppāya gāthāya abhitthavi:


pli: “Padmaṁ yathā kokanadaṁ sugandhaṁ,


pli: Pāto siyā phullamavītagandhaṁ;


pli: Aṅgīrasaṁ passa virocamānaṁ,


pli: Tapantamādiccamivantalikkhe”ti.


pli: Atha kho te licchavī pañcahi uttarāsaṅgasatehi piṅgiyāniṁ brāhmaṇaṁ acchādesuṁ.


pli: Atha kho piṅgiyānī brāhmaṇo tehi pañcahi uttarāsaṅgasatehi bhagavantaṁ acchādesi.


pli: Atha kho bhagavā te licchavī etadavoca:


pli: “pañcannaṁ, licchavī, ratanānaṁ pātubhāvo dullabho lokasmiṁ.


pli: Katamesaṁ pañcannaṁ?


pli: Tathāgatassa arahato sammāsambuddhassa pātubhāvo dullabho lokasmiṁ.


pli: Tathāgatappaveditassa dhammavinayassa desetā puggalo dullabho lokasmiṁ.


pli: Tathāgatappaveditassa dhammavinayassa desitassa viññātā puggalo dullabho lokasmiṁ.


pli: Tathāgatappaveditassa dhammavinayassa desitassa viññātā dhammānudhammappaṭipanno puggalo dullabho lokasmiṁ.


pli: Kataññū katavedī puggalo dullabho lokasmiṁ.


pli: Imesaṁ kho, licchavī, pañcannaṁ ratanānaṁ pātubhāvo dullabho lokasmin”ti.


pli: Pañcamaṁ.


title_pli: Aṅguttara Nikāya 5.196 20. Brāhmaṇavagga

pli: Aṅguttara Nikāya 5.196


pli: 20. Brāhmaṇavagga


pli: Mahāsupinasutta


pli: “Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato pañca mahāsupinā pāturahesuṁ.


pli: Katame pañca?


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ayaṁ mahāpathavī mahāsayanaṁ ahosi, himavā pabbatarājā bibbohanaṁ ahosi, puratthime samudde vāmo hattho ohito ahosi, pacchime samudde dakkhiṇo hattho ohito ahosi, dakkhiṇe samudde ubho pādā ohitā ahesuṁ.


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ayaṁ paṭhamo mahāsupino pāturahosi.


pli: Puna caparaṁ, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato tiriyā nāma tiṇajāti nābhiyā uggantvā nabhaṁ āhacca ṭhitā ahosi.


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ayaṁ dutiyo mahāsupino pāturahosi.


pli: Puna caparaṁ, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato setā kimī kaṇhasīsā pādehi ussakkitvā (…) yāva jāṇumaṇḍalā paṭicchādesuṁ.


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ayaṁ tatiyo mahāsupino pāturahosi.


pli: Puna caparaṁ, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato cattāro sakuṇā nānāvaṇṇā catūhi disāhi āgantvā pādamūle nipatitvā sabbasetā sampajjiṁsu.


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ayaṁ catuttho mahāsupino pāturahosi.


pli: Puna caparaṁ, bhikkhave, tathāgato arahaṁ sammāsambuddho pubbeva sambodhā anabhisambuddho bodhisattova samāno mahato mīḷhapabbatassa uparūpari caṅkamati alippamāno mīḷhena.


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ayaṁ pañcamo mahāsupino pāturahosi.


pli: Yampi, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato ayaṁ mahāpathavī mahāsayanaṁ ahosi, himavā pabbatarājā bibbohanaṁ ahosi, puratthime samudde vāmo hattho ohito ahosi, pacchime samudde dakkhiṇo hattho ohito ahosi, dakkhiṇe samudde ubho pādā ohitā ahesuṁ;


pli: tathāgatena, bhikkhave, arahatā sammāsambuddhena anuttarā sammāsambodhi abhisambuddhā.


pli: Tassā abhisambodhāya ayaṁ paṭhamo mahāsupino pāturahosi.


pli: Yampi, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato tiriyā nāma tiṇajāti nābhiyā uggantvā nabhaṁ āhacca ṭhitā ahosi;


pli: tathāgatena, bhikkhave, arahatā sammāsambuddhena ariyo aṭṭhaṅgiko maggo abhisambujjhitvā yāva devamanussehi suppakāsito.


pli: Tassa abhisambodhāya ayaṁ dutiyo mahāsupino pāturahosi.


pli: Yampi, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato setā kimī kaṇhasīsā pādehi ussakkitvā yāva jāṇumaṇḍalā paṭicchādesuṁ;


pli: bahū, bhikkhave, gihī odātavasanā tathāgataṁ pāṇupetā saraṇaṁ gatā.


pli: Tassa abhisambodhāya ayaṁ tatiyo mahāsupino pāturahosi.


pli: Yampi, bhikkhave, tathāgatassa arahato sammāsambuddhassa pubbeva sambodhā anabhisambuddhassa bodhisattasseva sato cattāro sakuṇā nānāvaṇṇā catūhi disāhi āgantvā pādamūle nipatitvā sabbasetā sampajjiṁsu;


pli: cattārome, bhikkhave, vaṇṇā khattiyā brāhmaṇā vessā suddā te tathāgatappavedite dhammavinaye agārasmā anagāriyaṁ pabbajitvā anuttaraṁ vimuttiṁ sacchikaronti.


pli: Tassa abhisambodhāya ayaṁ catuttho mahāsupino pāturahosi.


pli: Yampi, bhikkhave, tathāgato arahaṁ sammāsambuddho pubbeva sambodhā anabhisambuddho bodhisattova samāno mahato mīḷhapabbatassa uparūpari caṅkamati alippamāno mīḷhena;


pli: lābhī, bhikkhave, tathāgato cīvarapiṇḍapātasenāsanagilānappaccayabhesajjaparikkhārānaṁ, taṁ tathāgato agathito amucchito anajjhosanno ādīnavadassāvī nissaraṇapañño paribhuñjati.


pli: Tassa abhisambodhāya ayaṁ pañcamo mahāsupino pāturahosi.


pli: Tathāgatassa, bhikkhave, arahato sammāsambuddhassa pubbeva sambodhā anabhisambuddhassa bodhisattasseva sato ime pañca mahāsupinā pāturahesun”ti.


pli: Chaṭṭhaṁ.


title_pli: Aṅguttara Nikāya 5.197 20. Brāhmaṇavagga

pli: Aṅguttara Nikāya 5.197


pli: 20. Brāhmaṇavagga


pli: Vassasutta


pli: “Pañcime, bhikkhave, vassassa antarāyā, yaṁ nemittā na jānanti, yattha nemittānaṁ cakkhu na kamati.


pli: Katame pañca?


pli: Upari, bhikkhave, ākāse tejodhātu pakuppati.


pli: Tena uppannā meghā paṭivigacchanti.


pli: Ayaṁ, bhikkhave, paṭhamo vassassa antarāyo, yaṁ nemittā na jānanti, yattha nemittānaṁ cakkhu na kamati.


pli: Puna caparaṁ, bhikkhave, upari ākāse vāyodhātu pakuppati.


pli: Ayaṁ, bhikkhave, dutiyo vassassa antarāyo, yaṁ nemittā na jānanti, yattha nemittānaṁ cakkhu na kamati.


pli: Puna caparaṁ, bhikkhave, rāhu asurindo pāṇinā udakaṁ sampaṭicchitvā mahāsamudde chaḍḍeti.


pli: Ayaṁ, bhikkhave, tatiyo vassassa antarāyo, yaṁ nemittā na jānanti, yattha nemittānaṁ cakkhu na kamati.


pli: Puna caparaṁ, bhikkhave, vassavalāhakā devā pamattā honti.


pli: Ayaṁ, bhikkhave, catuttho vassassa antarāyo, yaṁ nemittā na jānanti, yattha nemittānaṁ cakkhu na kamati.


pli: Puna caparaṁ, bhikkhave, manussā adhammikā honti.


pli: Ayaṁ, bhikkhave, pañcamo vassassa antarāyo, yaṁ nemittā na jānanti, yattha nemittānaṁ cakkhu na kamati.


pli: Ime kho, bhikkhave, pañca vassassa antarāyā, yaṁ nemittā na jānanti, yattha nemittānaṁ cakkhu na kamatī”ti.


pli: Sattamaṁ.


title_pli: Aṅguttara Nikāya 5.198 20. Brāhmaṇavagga

pli: Aṅguttara Nikāya 5.198


pli: 20. Brāhmaṇavagga


pli: Vācāsutta


pli: “Pañcahi, bhikkhave, aṅgehi samannāgatā vācā subhāsitā hoti, no dubbhāsitā, anavajjā ca ananuvajjā ca viññūnaṁ.


pli: Katamehi pañcahi?


pli: Kālena ca bhāsitā hoti, saccā ca bhāsitā hoti, saṇhā ca bhāsitā hoti, atthasaṁhitā ca bhāsitā hoti, mettacittena ca bhāsitā hoti.


pli: Imehi kho, bhikkhave, pañcahi aṅgehi samannāgatā vācā subhāsitā hoti, no dubbhāsitā, anavajjā ca ananuvajjā ca viññūnan”ti.


pli: Aṭṭhamaṁ.


title_pli: Aṅguttara Nikāya 5.199 20. Brāhmaṇavagga

pli: Aṅguttara Nikāya 5.199


pli: Kulasutta


pli: “Yaṁ, bhikkhave, sīlavanto pabbajitā kulaṁ upasaṅkamanti, tattha manussā pañcahi ṭhānehi bahuṁ puññaṁ pasavanti.


pli: Yasmiṁ, bhikkhave, samaye sīlavante pabbajite kulaṁ upasaṅkamante manussā disvā cittāni pasādenti, saggasaṁvattanikaṁ, bhikkhave, taṁ kulaṁ tasmiṁ samaye paṭipadaṁ paṭipannaṁ hoti.


pli: Yasmiṁ, bhikkhave, samaye sīlavante pabbajite kulaṁ upasaṅkamante manussā paccuṭṭhenti abhivādenti āsanaṁ denti, uccākulīnasaṁvattanikaṁ, bhikkhave, taṁ kulaṁ tasmiṁ samaye paṭipadaṁ paṭipannaṁ hoti.


pli: Yasmiṁ, bhikkhave, samaye sīlavante pabbajite kulaṁ upasaṅkamante manussā maccheramalaṁ paṭivinenti, mahesakkhasaṁvattanikaṁ, bhikkhave, taṁ kulaṁ tasmiṁ samaye paṭipadaṁ paṭipannaṁ hoti.


pli: Yasmiṁ, bhikkhave, samaye sīlavante pabbajite kulaṁ upasaṅkamante manussā yathāsatti yathābalaṁ saṁvibhajanti, mahābhogasaṁvattanikaṁ, bhikkhave, taṁ kulaṁ tasmiṁ samaye paṭipadaṁ paṭipannaṁ hoti.


pli: Yasmiṁ, bhikkhave, samaye sīlavante pabbajite kulaṁ upasaṅkamante manussā paripucchanti paripañhanti dhammaṁ suṇanti, mahāpaññāsaṁvattanikaṁ, bhikkhave, taṁ kulaṁ tasmiṁ samaye paṭipadaṁ paṭipannaṁ hoti.


pli: Yaṁ, bhikkhave, sīlavanto pabbajitā kulaṁ upasaṅkamanti, tattha manussā imehi pañcahi ṭhānehi bahuṁ puññaṁ pasavantī”ti.


pli: Navamaṁ.


title_pli: Aṅguttara Nikāya 5.2 1. Sekhabalavagga

pli: Aṅguttara Nikāya 5.2


pli: 1. Sekhabalavagga


pli: Vitthatasutta


pli: “Pañcimāni, bhikkhave, sekhabalāni.


pli: Katamāni pañca?


pli: Saddhābalaṁ, hirībalaṁ, ottappabalaṁ, vīriyabalaṁ, paññābalaṁ.


pli: Katamañca, bhikkhave, saddhābalaṁ?


pli: Idha, bhikkhave, ariyasāvako saddho hoti, saddahati tathāgatassa bodhiṁ:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Idaṁ vuccati, bhikkhave, saddhābalaṁ.


pli: Katamañca, bhikkhave, hirībalaṁ?


pli: Idha, bhikkhave, ariyasāvako hirīmā hoti, hirīyati kāyaduccaritena vacīduccaritena manoduccaritena, hirīyati pāpakānaṁ akusalānaṁ dhammānaṁ samāpattiyā.


pli: Idaṁ vuccati, bhikkhave, hirībalaṁ.


pli: Katamañca, bhikkhave, ottappabalaṁ?


pli: Idha, bhikkhave, ariyasāvako ottappī hoti, ottappati kāyaduccaritena vacīduccaritena manoduccaritena, ottappati pāpakānaṁ akusalānaṁ dhammānaṁ samāpattiyā.


pli: Idaṁ vuccati, bhikkhave, ottappabalaṁ.


pli: Katamañca, bhikkhave, vīriyabalaṁ?


pli: Idha, bhikkhave, ariyasāvako āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: Idaṁ vuccati, bhikkhave, vīriyabalaṁ.


pli: Katamañca, bhikkhave, paññābalaṁ?


pli: Idha, bhikkhave, ariyasāvako paññavā hoti udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Idaṁ vuccati, bhikkhave, paññābalaṁ.


pli: Imāni kho, bhikkhave, pañca sekhabalāni.


pli: Tasmātiha, bhikkhave, evaṁ sikkhitabbaṁ:


pli: ‘saddhābalena samannāgatā bhavissāma sekhabalena, hirībalena … ottappabalena … vīriyabalena … paññābalena samannāgatā bhavissāma sekhabalenā’ti.


pli: Evañhi kho, bhikkhave, sikkhitabban”ti.


pli: Dutiyaṁ.


title_pli: Aṅguttara Nikāya 5.20 2. Balavagga

pli: Aṅguttara Nikāya 5.20


pli: 2. Balavagga


pli: Catutthahitasutta


pli: “Pañcahi, bhikkhave, dhammehi samannāgato bhikkhu attahitāya ca paṭipanno hoti parahitāya ca.


pli: Katamehi pañcahi?


pli: Idha, bhikkhave, bhikkhu attanā ca sīlasampanno hoti, parañca sīlasampadāya samādapeti;


pli: attanā ca samādhisampanno hoti, parañca samādhisampadāya samādapeti, attanā ca paññāsampanno hoti, parañca paññāsampadāya samādapeti;


pli: attanā ca vimuttisampanno hoti, parañca vimuttisampadāya samādapeti;


pli: attanā ca vimuttiñāṇadassanasampanno hoti, parañca vimuttiñāṇadassanasampadāya samādapeti.


pli: Imehi kho, bhikkhave, pañcahi dhammehi samannāgato bhikkhu attahitāya ca paṭipanno hoti parahitāya cā”ti.


pli: Dasamaṁ.


pli: Balavaggo dutiyo.


pli: Tassuddānaṁ


pli: Ananussutakūṭañca,


pli: saṅkhittaṁ vitthatena ca;


pli: Daṭṭhabbañca puna kūṭaṁ,


pli: cattāropi hitena cāti.


title_pli: Aṅguttara Nikāya 5.200 20. Brāhmaṇavagga

pli: Aṅguttara Nikāya 5.200


pli: 20. Brāhmaṇavagga


pli: Nissāraṇīyasutta


pli: “Pañcimā, bhikkhave, nissāraṇīyā dhātuyo.


pli: Katamā pañca?


pli: Idha, bhikkhave, bhikkhuno kāmaṁ manasikaroto kāmesu cittaṁ na pakkhandati nappasīdati na santiṭṭhati na vimuccati.


pli: Nekkhammaṁ kho panassa manasikaroto nekkhamme cittaṁ pakkhandati pasīdati santiṭṭhati vimuccati.


pli: Tassa taṁ cittaṁ sugataṁ subhāvitaṁ suvuṭṭhitaṁ suvimuttaṁ suvisaṁyuttaṁ kāmehi;


pli: ye ca kāmapaccayā uppajjanti āsavā vighātapariḷāhā, mutto so tehi, na so taṁ vedanaṁ vediyati.


pli: Idamakkhātaṁ kāmānaṁ nissaraṇaṁ.


pli: Puna caparaṁ, bhikkhave, bhikkhuno byāpādaṁ manasikaroto byāpāde cittaṁ na pakkhandati nappasīdati na santiṭṭhati na vimuccati.


pli: Abyāpādaṁ kho panassa manasikaroto abyāpāde cittaṁ pakkhandati pasīdati santiṭṭhati vimuccati.


pli: Tassa taṁ cittaṁ sugataṁ subhāvitaṁ suvuṭṭhitaṁ suvimuttaṁ suvisaṁyuttaṁ byāpādena;


pli: ye ca byāpādapaccayā uppajjanti āsavā vighātapariḷāhā, mutto so tehi, na so taṁ vedanaṁ vediyati.


pli: Idamakkhātaṁ byāpādassa nissaraṇaṁ.


pli: Puna caparaṁ, bhikkhave, bhikkhuno vihesaṁ manasikaroto vihesāya cittaṁ na pakkhandati nappasīdati na santiṭṭhati na vimuccati.


pli: Avihesaṁ kho panassa manasikaroto avihesāya cittaṁ pakkhandati pasīdati santiṭṭhati vimuccati.


pli: Tassa taṁ cittaṁ sugataṁ subhāvitaṁ suvuṭṭhitaṁ suvimuttaṁ suvisaṁyuttaṁ vihesāya;


pli: ye ca vihesāpaccayā uppajjanti āsavā vighātapariḷāhā, mutto so tehi, na so taṁ vedanaṁ vediyati.


pli: Idamakkhātaṁ vihesāya nissaraṇaṁ.


pli: Puna caparaṁ, bhikkhave, bhikkhuno rūpaṁ manasikaroto rūpe cittaṁ na pakkhandati nappasīdati na santiṭṭhati na vimuccati.


pli: Arūpaṁ kho panassa manasikaroto arūpe cittaṁ pakkhandati pasīdati santiṭṭhati vimuccati.


pli: Tassa taṁ cittaṁ sugataṁ subhāvitaṁ suvuṭṭhitaṁ suvimuttaṁ suvisaṁyuttaṁ rūpehi;


pli: ye ca rūpapaccayā uppajjanti āsavā vighātapariḷāhā, mutto so tehi, na so taṁ vedanaṁ vediyati.


pli: Idamakkhātaṁ rūpānaṁ nissaraṇaṁ.


pli: Puna caparaṁ, bhikkhave, bhikkhuno sakkāyaṁ manasikaroto sakkāye cittaṁ na pakkhandati nappasīdati na santiṭṭhati na vimuccati.


pli: Sakkāyanirodhaṁ kho panassa manasikaroto sakkāyanirodhe cittaṁ pakkhandati pasīdati santiṭṭhati vimuccati.


pli: Tassa taṁ cittaṁ sugataṁ subhāvitaṁ suvuṭṭhitaṁ suvimuttaṁ suvisaṁyuttaṁ sakkāyena;


pli: ye ca sakkāyapaccayā uppajjanti āsavā vighātapariḷāhā, mutto so tehi, na so taṁ vedanaṁ vediyati.


pli: Idamakkhātaṁ sakkāyassa nissaraṇaṁ.


pli: Tassa kāmanandīpi nānuseti, byāpādanandīpi nānuseti, vihesānandīpi nānuseti, rūpanandīpi nānuseti, sakkāyanandīpi nānuseti so kāmanandiyāpi ananusayā, byāpādanandiyāpi ananusayā, vihesānandiyāpi ananusayā, rūpanandiyāpi ananusayā, sakkāyanandiyāpi ananusayā.


pli: Ayaṁ vuccati, bhikkhave, bhikkhu niranusayo, acchecchi taṇhaṁ, vivattayi saṁyojanaṁ, sammā mānābhisamayā antamakāsi dukkhassa.


pli: Imā kho, bhikkhave, pañca nissāraṇīyā dhātuyo”ti.


pli: Dasamaṁ.


pli: Brāhmaṇavaggo pañcamo.


pli: Tassuddānaṁ


pli: Soṇo doṇo saṅgāravo,


pli: Kāraṇapālī ca piṅgiyānī;


pli: Supinā ca vassā vācā,


pli: Kulaṁ nissāraṇīyena cāti.


pli: Catuttho paṇṇāsako samatto.


title_pli: Aṅguttara Nikāya 5.201 21. Kimilavagga

pli: Aṅguttara Nikāya 5.201


pli: 21. Kimilavagga


pli: Kimilasutta


pli: Ekaṁ samayaṁ bhagavā kimilāyaṁ viharati veḷuvane.


pli: Atha kho āyasmā kimilo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā kimilo bhagavantaṁ etadavoca:


pli: “ko nu kho, bhante, hetu ko paccayo, yena tathāgate parinibbute saddhammo na ciraṭṭhitiko hotī”ti?


pli: “Idha, kimila, tathāgate parinibbute bhikkhū bhikkhuniyo upāsakā upāsikāyo satthari agāravā viharanti appatissā, dhamme agāravā viharanti appatissā, saṅghe agāravā viharanti appatissā, sikkhāya agāravā viharanti appatissā, aññamaññaṁ agāravā viharanti appatissā.


pli: Ayaṁ kho, kimila, hetu ayaṁ paccayo, yena tathāgate parinibbute saddhammo na ciraṭṭhitiko hotī”ti.


pli: “Ko pana, bhante, hetu ko paccayo, yena tathāgate parinibbute saddhammo ciraṭṭhitiko hotī”ti?


pli: “Idha, kimila, tathāgate parinibbute bhikkhū bhikkhuniyo upāsakā upāsikāyo satthari sagāravā viharanti sappatissā, dhamme sagāravā viharanti sappatissā, saṅghe sagāravā viharanti sappatissā, sikkhāya sagāravā viharanti sappatissā, aññamaññaṁ sagāravā viharanti sappatissā.


pli: Ayaṁ kho, kimila, hetu ayaṁ paccayo, yena tathāgate parinibbute saddhammo ciraṭṭhitiko hotī”ti.


pli: Paṭhamaṁ.


title_pli: Aṅguttara Nikāya 5.202 21. Kimilavagga

pli: Aṅguttara Nikāya 5.202


pli: Dhammassavanasutta


pli: “Pañcime, bhikkhave, ānisaṁsā dhammassavane.


pli: Katame pañca?


pli: Assutaṁ suṇāti, sutaṁ pariyodāpeti, kaṅkhaṁ vitarati, diṭṭhiṁ ujuṁ karoti, cittamassa pasīdati.


pli: Ime kho, bhikkhave, pañca ānisaṁsā dhammassavane”ti.


pli: Dutiyaṁ.


title_pli: Aṅguttara Nikāya 5.203 21. Kimilavagga

pli: Aṅguttara Nikāya 5.203


pli: 21. Kimilavagga


pli: Assājānīyasutta


pli: “Pañcahi, bhikkhave, aṅgehi samannāgato rañño bhadro assājānīyo rājāraho hoti rājabhoggo, rañño aṅgantveva saṅkhaṁ gacchati.


pli: Katamehi pañcahi?


pli: Ajjavena, javena, maddavena, khantiyā, soraccena—


pli: imehi kho, bhikkhave, pañcahi aṅgehi samannāgato rañño bhadro assājānīyo rājāraho hoti rājabhoggo, rañño aṅgantveva saṅkhaṁ gacchati.


pli: Evamevaṁ kho, bhikkhave, pañcahi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: imehi kho, bhikkhave, pañcahi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā”ti.


pli: Tatiyaṁ.


title_pli: Aṅguttara Nikāya 5.204 21. Kimilavagga

pli: Aṅguttara Nikāya 5.204


pli: Balasutta


pli: “Pañcimāni, bhikkhave, balāni.


pli: Katamāni pañca?


pli: Saddhābalaṁ, hiribalaṁ, ottappabalaṁ, vīriyabalaṁ, paññābalaṁ—


pli: imāni kho, bhikkhave, pañca balānī”ti.


pli: Catutthaṁ.


title_pli: Aṅguttara Nikāya 5.205 21. Kimilavagga

pli: Aṅguttara Nikāya 5.205


pli: 21. Kimilavagga


pli: Cetokhilasutta


pli: “Pañcime, bhikkhave, cetokhilā.


pli: Katame pañca?


pli: Idha, bhikkhave, bhikkhu satthari kaṅkhati vicikicchati nādhimuccati na sampasīdati.


pli: Yo so, bhikkhave, bhikkhu satthari kaṅkhati vicikicchati nādhimuccati na sampasīdati, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ paṭhamo cetokhilo.


pli: Puna caparaṁ, bhikkhave, bhikkhu dhamme kaṅkhati …pe…


pli: saṅghe kaṅkhati …pe…


pli: sikkhāya kaṅkhati …pe…


pli: sabrahmacārīsu kupito hoti anattamano āhatacitto khilajāto.


pli: Yo so, bhikkhave, bhikkhu sabrahmacārīsu kupito hoti anattamano āhatacitto khilajāto, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ pañcamo cetokhilo.


pli: Ime kho, bhikkhave, pañca cetokhilā”ti.


pli: Pañcamaṁ.


title_pli: Aṅguttara Nikāya 5.206 21. Kimilavagga

pli: Aṅguttara Nikāya 5.206


pli: Vinibandhasutta


pli: “Pañcime, bhikkhave, cetasovinibandhā.


pli: Idha, bhikkhave, bhikkhu kāmesu avītarāgo hoti avigatacchando avigatapemo avigatapipāso avigatapariḷāho avigatataṇho.


pli: Yo so, bhikkhave, bhikkhu kāmesu avītarāgo hoti avigatacchando avigatapemo avigatapipāso avigatapariḷāho avigatataṇho, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ paṭhamo cetasovinibandho.


pli: Puna caparaṁ, bhikkhave, bhikkhu kāye avītarāgo hoti …pe…


pli: rūpe avītarāgo hoti …pe…


pli: yāvadatthaṁ udarāvadehakaṁ bhuñjitvā seyyasukhaṁ passasukhaṁ middhasukhaṁ anuyutto viharati …pe…


pli: aññataraṁ devanikāyaṁ paṇidhāya brahmacariyaṁ carati: ‘imināhaṁ sīlena vā vatena vā tapena vā brahmacariyena vā devo vā bhavissāmi devaññataro vā’ti.


pli: Yo so, bhikkhave, bhikkhu aññataraṁ devanikāyaṁ paṇidhāya brahmacariyaṁ carati: ‘imināhaṁ sīlena vā vatena vā tapena vā brahmacariyena vā devo vā bhavissāmi devaññataro vā’ti, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ pañcamo cetasovinibandho.


pli: Ime kho, bhikkhave, pañca cetasovinibandhā”ti.


pli: Chaṭṭhaṁ.


title_pli: Aṅguttara Nikāya 5.207 21. Kimilavagga

pli: Aṅguttara Nikāya 5.207


pli: 21. Kimilavagga


pli: Yāgusutta


pli: “Pañcime, bhikkhave, ānisaṁsā yāguyā.


pli: Katame pañca?


pli: Khuddaṁ paṭihanati, pipāsaṁ paṭivineti, vātaṁ anulometi, vatthiṁ sodheti, āmāvasesaṁ pāceti.


pli: Ime kho, bhikkhave, pañca ānisaṁsā yāguyā”ti.


pli: Sattamaṁ.


title_pli: Aṅguttara Nikāya 5.208 21. Kimilavagga

pli: Aṅguttara Nikāya 5.208


pli: Dantakaṭṭhasutta


pli: “Pañcime, bhikkhave, ādīnavā dantakaṭṭhassa akhādane.


pli: Acakkhussaṁ, mukhaṁ duggandhaṁ hoti, rasaharaṇiyo na visujjhanti, pittaṁ semhaṁ bhattaṁ pariyonandhati, bhattamassa nacchādeti.


pli: Ime kho, bhikkhave, pañca ādīnavā dantakaṭṭhassa akhādane.


pli: Pañcime, bhikkhave, ānisaṁsā dantakaṭṭhassa khādane.


pli: Cakkhussaṁ, mukhaṁ na duggandhaṁ hoti, rasaharaṇiyo visujjhanti, pittaṁ semhaṁ bhattaṁ na pariyonandhati, bhattamassa chādeti.


pli: Ime kho, bhikkhave, pañca ānisaṁsā dantakaṭṭhassa khādane”ti.


pli: Aṭṭhamaṁ.


title_pli: Aṅguttara Nikāya 5.209 21. Kimilavagga

pli: Aṅguttara Nikāya 5.209


pli: 21. Kimilavagga


pli: Gītassarasutta


pli: “Pañcime, bhikkhave, ādīnavā āyatakena gītassarena dhammaṁ bhaṇantassa.


pli: Katame pañca?


pli: Attanāpi tasmiṁ sare sārajjati, parepi tasmiṁ sare sārajjanti, gahapatikāpi ujjhāyanti:


pli: ‘yatheva mayaṁ gāyāma, evamevaṁ kho samaṇā sakyaputtiyā gāyantī’ti, sarakuttimpi nikāmayamānassa samādhissa bhaṅgo hoti, pacchimā janatā diṭṭhānugatiṁ āpajjati.


pli: Ime kho, bhikkhave, pañca ādīnavā āyatakena gītassarena dhammaṁ bhaṇantassā”ti.


pli: Navamaṁ.


title_pli: Aṅguttara Nikāya 5.21 3. Pañcaṅgikavagga

pli: Aṅguttara Nikāya 5.21


pli: 3. Pañcaṅgikavagga


pli: Paṭhamaagāravasutta


pli: “So vata, bhikkhave, bhikkhu agāravo appatisso asabhāgavuttiko ‘sabrahmacārīsu ābhisamācārikaṁ dhammaṁ paripūressatī’ti netaṁ ṭhānaṁ vijjati.


pli: ‘Ābhisamācārikaṁ dhammaṁ aparipūretvā sekhaṁ dhammaṁ paripūressatī’ti netaṁ ṭhānaṁ vijjati.


pli: ‘Sekhaṁ dhammaṁ aparipūretvā sīlāni paripūressatī’ti netaṁ ṭhānaṁ vijjati.


pli: ‘Sīlāni aparipūretvā sammādiṭṭhiṁ paripūressatī’ti netaṁ ṭhānaṁ vijjati.


pli: ‘Sammādiṭṭhiṁ aparipūretvā sammāsamādhiṁ paripūressatī’ti netaṁ ṭhānaṁ vijjati.


pli: So vata, bhikkhave, bhikkhu sagāravo sappatisso sabhāgavuttiko ‘sabrahmacārīsu ābhisamācārikaṁ dhammaṁ paripūressatī’ti ṭhānametaṁ vijjati.


pli: ‘Ābhisamācārikaṁ dhammaṁ paripūretvā sekhaṁ dhammaṁ paripūressatī’ti ṭhānametaṁ vijjati.


pli: ‘Sekhaṁ dhammaṁ paripūretvā sīlāni paripūressatī’ti ṭhānametaṁ vijjati.


pli: ‘Sīlāni paripūretvā sammādiṭṭhiṁ paripūressatī’ti ṭhānametaṁ vijjati.


pli: ‘Sammādiṭṭhiṁ paripūretvā sammāsamādhiṁ paripūressatī’ti ṭhānametaṁ vijjatī”ti.


pli: Paṭhamaṁ.


title_pli: Aṅguttara Nikāya 5.210 21. Kimilavagga

pli: Aṅguttara Nikāya 5.210


pli: 21. Kimilavagga


pli: Muṭṭhassatisutta


pli: “Pañcime, bhikkhave, ādīnavā muṭṭhassatissa asampajānassa niddaṁ okkamayato.


pli: Katame pañca?


pli: Dukkhaṁ supati, dukkhaṁ paṭibujjhati, pāpakaṁ supinaṁ passati, devatā na rakkhanti, asuci muccati.


pli: Ime kho, bhikkhave, pañca ādīnavā muṭṭhassatissa asampajānassa niddaṁ okkamayato.


pli: Pañcime, bhikkhave, ānisaṁsā upaṭṭhitassatissa sampajānassa niddaṁ okkamayato.


pli: Sukhaṁ supati, sukhaṁ paṭibujjhati, na pāpakaṁ supinaṁ passati, devatā rakkhanti, asuci na muccati.


pli: Ime kho, bhikkhave, pañca ānisaṁsā upaṭṭhitassatissa sampajānassa niddaṁ okkamayato”ti.


pli: Dasamaṁ.


pli: Kimilavaggo paṭhamo.


pli: Tassuddānaṁ


pli: Kimilo dhammassavanaṁ,


pli: ājānīyo balaṁ khilaṁ;


pli: Vinibandhaṁ yāgu kaṭṭhaṁ,


pli: gītaṁ muṭṭhassatinā cāti.


title_pli: Aṅguttara Nikāya 5.211 22. Akkosakavagga

pli: Aṅguttara Nikāya 5.211


pli: 22. Akkosakavagga


pli: Akkosakasutta


pli: “Yo so, bhikkhave, bhikkhu akkosakaparibhāsako ariyūpavādī sabrahmacārīnaṁ, tassa pañca ādīnavā pāṭikaṅkhā.


pli: Katame pañca?


pli: Pārājiko vā hoti chinnaparipantho, aññataraṁ vā saṅkiliṭṭhaṁ āpattiṁ āpajjati, bāḷhaṁ vā rogātaṅkaṁ phusati, sammūḷho kālaṁ karoti, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Yo so, bhikkhave, bhikkhu akkosakaparibhāsako ariyūpavādī sabrahmacārīnaṁ, tassa ime pañca ādīnavā pāṭikaṅkhā”ti.


pli: Paṭhamaṁ.


title_pli: Aṅguttara Nikāya 5.212 22. Akkosakavagga

pli: Aṅguttara Nikāya 5.212


pli: Bhaṇḍanakārakasutta


pli: “Yo so, bhikkhave, bhikkhu bhaṇḍanakārako kalahakārako vivādakārako bhassakārako saṅghe adhikaraṇakārako, tassa pañca ādīnavā pāṭikaṅkhā.


pli: Anadhigataṁ nādhigacchati, adhigatā parihāyati, pāpako kittisaddo abbhuggacchati, sammūḷho kālaṁ karoti, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Yo so, bhikkhave, bhikkhu bhaṇḍanakārako kalahakārako vivādakārako bhassakārako saṅghe adhikaraṇakārako, tassa ime pañca ādīnavā pāṭikaṅkhā”ti.


pli: Dutiyaṁ.


title_pli: Aṅguttara Nikāya 5.213 22. Akkosakavagga

pli: Aṅguttara Nikāya 5.213


pli: Sīlasutta


pli: “Pañcime, bhikkhave, ādīnavā dussīlassa sīlavipattiyā.


pli: Idha, bhikkhave, dussīlo sīlavipanno pamādādhikaraṇaṁ mahatiṁ bhogajāniṁ nigacchati.


pli: Ayaṁ, bhikkhave, paṭhamo ādīnavo dussīlassa sīlavipattiyā.


pli: Puna caparaṁ, bhikkhave, dussīlassa sīlavipannassa pāpako kittisaddo abbhuggacchati.


pli: Ayaṁ, bhikkhave, dutiyo ādīnavo dussīlassa sīlavipattiyā.


pli: Puna caparaṁ, bhikkhave, dussīlo sīlavipanno yaññadeva parisaṁ upasaṅkamati—yadi khattiyaparisaṁ, yadi brāhmaṇaparisaṁ, yadi gahapatiparisaṁ, yadi samaṇaparisaṁ—avisārado upasaṅkamati maṅkubhūto.


pli: Ayaṁ, bhikkhave, tatiyo ādīnavo dussīlassa sīlavipattiyā.


pli: Puna caparaṁ, bhikkhave, dussīlo sīlavipanno sammūḷho kālaṁ karoti.


pli: Ayaṁ, bhikkhave, catuttho ādīnavo dussīlassa sīlavipattiyā.


pli: Puna caparaṁ, bhikkhave, dussīlo sīlavipanno kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Ayaṁ, bhikkhave, pañcamo ādīnavo dussīlassa sīlavipattiyā.


pli: Ime kho, bhikkhave, pañca ādīnavā dussīlassa sīlavipattiyā.


pli: Pañcime, bhikkhave, ānisaṁsā sīlavato sīlasampadāya.


pli: Katame pañca?


pli: Idha, bhikkhave, sīlavā sīlasampanno appamādādhikaraṇaṁ mahantaṁ bhogakkhandhaṁ adhigacchati.


pli: Ayaṁ, bhikkhave, paṭhamo ānisaṁso sīlavato sīlasampadāya.


pli: Puna caparaṁ, bhikkhave, sīlavato sīlasampannassa kalyāṇo kittisaddo abbhuggacchati.


pli: Ayaṁ, bhikkhave, dutiyo ānisaṁso sīlavato sīlasampadāya.


pli: Puna caparaṁ, bhikkhave, sīlavā sīlasampanno yaññadeva parisaṁ upasaṅkamati—yadi khattiyaparisaṁ, yadi brāhmaṇaparisaṁ, yadi gahapatiparisaṁ, yadi samaṇaparisaṁ—visārado upasaṅkamati amaṅkubhūto.


pli: Ayaṁ bhikkhave, tatiyo ānisaṁso sīlavato sīlasampadāya.


pli: Puna caparaṁ, bhikkhave, sīlavā sīlasampanno asammūḷho kālaṁ karoti.


pli: Ayaṁ, bhikkhave, catuttho ānisaṁso sīlavato sīlasampadāya.


pli: Puna caparaṁ, bhikkhave, sīlavā sīlasampanno kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ayaṁ, bhikkhave, pañcamo ānisaṁso sīlavato sīlasampadāya.


pli: Ime kho, bhikkhave, pañca ānisaṁsā sīlavato sīlasampadāyā”ti.


pli: Tatiyaṁ.


title_pli: Aṅguttara Nikāya 5.214 22. Akkosakavagga

pli: Aṅguttara Nikāya 5.214


pli: 22. Akkosakavagga


pli: Bahubhāṇisutta


pli: “Pañcime, bhikkhave, ādīnavā bahubhāṇismiṁ puggale.


pli: Katame pañca?


pli: Musā bhaṇati, pisuṇaṁ bhaṇati, pharusaṁ bhaṇati, samphappalāpaṁ bhaṇati, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Ime kho, bhikkhave, pañca ādīnavā bahubhāṇismiṁ puggale.


pli: Pañcime, bhikkhave, ānisaṁsā mantabhāṇismiṁ puggale.


pli: Na musā bhaṇati, na pisuṇaṁ bhaṇati, na pharusaṁ bhaṇati, na samphappalāpaṁ bhaṇati, kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca ānisaṁsā mantabhāṇismiṁ puggale”ti.


pli: Catutthaṁ.


title_pli: Aṅguttara Nikāya 5.215 22. Akkosakavagga

pli: Aṅguttara Nikāya 5.215


pli: Paṭhamaakkhantisutta


pli: “Pañcime, bhikkhave, ādīnavā akkhantiyā.


pli: Bahuno janassa appiyo hoti amanāpo, verabahulo ca hoti, vajjabahulo ca, sammūḷho kālaṁ karoti, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Ime kho, bhikkhave, pañca ādīnavā akkhantiyā.


pli: Pañcime, bhikkhave, ānisaṁsā khantiyā.


pli: Bahuno janassa piyo hoti manāpo, na verabahulo hoti, na vajjabahulo, asammūḷho kālaṁ karoti, kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca ānisaṁsā khantiyā”ti.


pli: Pañcamaṁ.


title_pli: Aṅguttara Nikāya 5.216 22. Akkosakavagga

pli: Aṅguttara Nikāya 5.216


pli: 22. Akkosakavagga


pli: Dutiyaakkhantisutta


pli: Katame pañca?


pli: Bahuno janassa appiyo hoti amanāpo, luddo ca hoti, vippaṭisārī ca, sammūḷho kālaṁ karoti, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Bahuno janassa piyo hoti manāpo, aluddo ca hoti, avippaṭisārī ca, asammūḷho kālaṁ karoti, kāyassa bhedā paraṁ maraṇā sugatiṁ saggaṁ lokaṁ upapajjati.


pli: Chaṭṭhaṁ.


title_pli: Aṅguttara Nikāya 5.217 22. Akkosakavagga

pli: Aṅguttara Nikāya 5.217


pli: Paṭhamaapāsādikasutta


pli: “Pañcime, bhikkhave, ādīnavā apāsādike.


pli: Attāpi attānaṁ upavadati,


pli: anuvicca viññū garahanti,


pli: pāpako kittisaddo abbhuggacchati,


pli: sammūḷho kālaṁ karoti,


pli: kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Ime kho, bhikkhave, pañca ādīnavā apāsādike.


pli: Pañcime, bhikkhave, ānisaṁsā pāsādike.


pli: Attāpi attānaṁ na upavadati,


pli: anuvicca viññū pasaṁsanti,


pli: kalyāṇo kittisaddo abbhuggacchati,


pli: asammūḷho kālaṁ karoti,


pli: kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca ānisaṁsā pāsādike”ti.


pli: Sattamaṁ.


title_pli: Aṅguttara Nikāya 5.218 22. Akkosakavagga

pli: Aṅguttara Nikāya 5.218


pli: 22. Akkosakavagga


pli: Dutiyaapāsādikasutta


pli: “Pañcime, bhikkhave, ādīnavā apāsādike.


pli: Katame pañca?


pli: Appasannā nappasīdanti, pasannānañca ekaccānaṁ aññathattaṁ hoti, satthusāsanaṁ akataṁ hoti, pacchimā janatā diṭṭhānugatiṁ āpajjati, cittamassa nappasīdati.


pli: Appasannā pasīdanti, pasannānañca bhiyyobhāvo hoti, satthusāsanaṁ kataṁ hoti, pacchimā janatā diṭṭhānugatiṁ āpajjati, cittamassa pasīdati.


pli: Aṭṭhamaṁ.


title_pli: Aṅguttara Nikāya 5.219 22. Akkosakavagga

pli: Aṅguttara Nikāya 5.219


pli: Aggisutta


pli: “Pañcime, bhikkhave, ādīnavā aggismiṁ.


pli: Acakkhusso, dubbaṇṇakaraṇo, dubbalakaraṇo, saṅgaṇikāpavaḍḍhano, tiracchānakathāpavattaniko hoti.


pli: Ime kho, bhikkhave, pañca ādīnavā aggismin”ti.


pli: Navamaṁ.


title_pli: Aṅguttara Nikāya 5.22 3. Pañcaṅgikavagga

pli: Aṅguttara Nikāya 5.22


pli: 3. Pañcaṅgikavagga


pli: Dutiyaagāravasutta


pli: “So vata, bhikkhave, bhikkhu agāravo appatisso asabhāgavuttiko ‘sabrahmacārīsu ābhisamācārikaṁ dhammaṁ paripūressatī’ti netaṁ ṭhānaṁ vijjati.


pli: ‘Ābhisamācārikaṁ dhammaṁ aparipūretvā sekhaṁ dhammaṁ paripūressatī’ti netaṁ ṭhānaṁ vijjati.


pli: ‘Sekhaṁ dhammaṁ aparipūretvā sīlakkhandhaṁ paripūressatī’ti netaṁ ṭhānaṁ vijjati.


pli: ‘Sīlakkhandhaṁ aparipūretvā samādhikkhandhaṁ paripūressatī’ti netaṁ ṭhānaṁ vijjati.


pli: ‘Samādhikkhandhaṁ aparipūretvā paññākkhandhaṁ paripūressatī’ti netaṁ ṭhānaṁ vijjati.


pli: So vata, bhikkhave, bhikkhu sagāravo sappatisso sabhāgavuttiko ‘sabrahmacārīsu ābhisamācārikaṁ dhammaṁ paripūressatī’ti ṭhānametaṁ vijjati.


pli: ‘Ābhisamācārikaṁ dhammaṁ paripūretvā sekhaṁ dhammaṁ paripūressatī’ti ṭhānametaṁ vijjati.


pli: ‘Sekhaṁ dhammaṁ paripūretvā sīlakkhandhaṁ paripūressatī’ti ṭhānametaṁ vijjati.


pli: ‘Sīlakkhandhaṁ paripūretvā samādhikkhandhaṁ paripūressatī’ti ṭhānametaṁ vijjati.


pli: ‘Samādhikkhandhaṁ paripūretvā paññākkhandhaṁ paripūressatī’ti ṭhānametaṁ vijjatī”ti.


pli: Dutiyaṁ.


title_pli: Aṅguttara Nikāya 5.220 22. Akkosakavagga

pli: Aṅguttara Nikāya 5.220


pli: 22. Akkosakavagga


pli: Madhurāsutta


pli: “Pañcime, bhikkhave, ādīnavā madhurāyaṁ.


pli: Katame pañca?


pli: Visamā, bahurajā, caṇḍasunakhā, vāḷayakkhā, dullabhapiṇḍā.


pli: Ime kho, bhikkhave, pañca ādīnavā madhurāyan”ti.


pli: Dasamaṁ.


pli: Akkosakavaggo dutiyo.


pli: Tassuddānaṁ


pli: Akkosabhaṇḍanasīlaṁ,


pli: bahubhāṇī dve akhantiyo;


pli: Apāsādikā dve vuttā,


pli: aggismiṁ madhurena cāti.


title_pli: Aṅguttara Nikāya 5.221 23. Dīghacārikavagga

pli: Aṅguttara Nikāya 5.221


pli: 23. Dīghacārikavagga


pli: Paṭhamadīghacārikasutta


pli: “Pañcime, bhikkhave, ādīnavā dīghacārikaṁ anavatthacārikaṁ anuyuttassa viharato.


pli: Assutaṁ na suṇāti, sutaṁ na pariyodāpeti, sutenekaccena avisārado hoti, gāḷhaṁ rogātaṅkaṁ phusati, na ca mittavā hoti.


pli: Ime kho, bhikkhave, pañca ādīnavā dīghacārikaṁ anavatthacārikaṁ anuyuttassa viharato.


pli: Pañcime, bhikkhave, ānisaṁsā samavatthacāre.


pli: Katame pañca?


pli: Assutaṁ suṇāti, sutaṁ pariyodāpeti, sutenekaccena visārado hoti, na gāḷhaṁ rogātaṅkaṁ phusati, mittavā ca hoti.


pli: Ime kho, bhikkhave, pañca ānisaṁsā samavatthacāre”ti.


pli: Paṭhamaṁ.


title_pli: Aṅguttara Nikāya 5.222 23. Dīghacārikavagga

pli: Aṅguttara Nikāya 5.222


pli: Dutiyadīghacārikasutta


pli: Anadhigataṁ nādhigacchati, adhigatā parihāyati, adhigatenekaccena avisārado hoti, gāḷhaṁ rogātaṅkaṁ phusati, na ca mittavā hoti.


pli: Anadhigataṁ adhigacchati, adhigatā na parihāyati, adhigatenekaccena visārado hoti, na gāḷhaṁ rogātaṅkaṁ phusati, mittavā ca hoti.


pli: Dutiyaṁ.


title_pli: Aṅguttara Nikāya 5.223 23. Dīghacārikavagga

pli: Aṅguttara Nikāya 5.223


pli: Atinivāsasutta


pli: “Pañcime, bhikkhave, ādīnavā atinivāse.


pli: Bahubhaṇḍo hoti bahubhaṇḍasannicayo, bahubhesajjo hoti bahubhesajjasannicayo, bahukicco hoti bahukaraṇīyo byatto kiṅkaraṇīyesu, saṁsaṭṭho viharati gahaṭṭhapabbajitehi ananulomikena gihisaṁsaggena, tamhā ca āvāsā pakkamanto sāpekkho pakkamati.


pli: Ime kho, bhikkhave, pañca ādīnavā atinivāse.


pli: Pañcime, bhikkhave, ānisaṁsā samavatthavāse.


pli: Na bahubhaṇḍo hoti na bahubhaṇḍasannicayo, na bahubhesajjo hoti na bahubhesajjasannicayo, na bahukicco hoti na bahukaraṇīyo na byatto kiṅkaraṇīyesu, asaṁsaṭṭho viharati gahaṭṭhapabbajitehi ananulomikena gihisaṁsaggena, tamhā ca āvāsā pakkamanto anapekkho pakkamati.


pli: Ime kho, bhikkhave, pañca ānisaṁsā samavatthavāse”ti.


pli: Tatiyaṁ.


title_pli: Aṅguttara Nikāya 5.224 23. Dīghacārikavagga

pli: Aṅguttara Nikāya 5.224


pli: 23. Dīghacārikavagga


pli: Maccharīsutta


pli: Katame pañca?


pli: Āvāsamaccharī hoti, kulamaccharī hoti, lābhamaccharī hoti, vaṇṇamaccharī hoti, dhammamaccharī hoti.


pli: Na āvāsamaccharī hoti, na kulamaccharī hoti, na lābhamaccharī hoti, na vaṇṇamaccharī hoti, na dhammamaccharī hoti.


pli: Catutthaṁ.


title_pli: Aṅguttara Nikāya 5.225 23. Dīghacārikavagga

pli: Aṅguttara Nikāya 5.225


pli: Paṭhamakulūpakasutta


pli: “Pañcime, bhikkhave, ādīnavā kulūpake.


pli: Anāmantacāre āpajjati, raho nisajjāya āpajjati, paṭicchanne āsane āpajjati, mātugāmassa uttari chappañcavācāhi dhammaṁ desento āpajjati, kāmasaṅkappabahulo viharati.


pli: Ime kho, bhikkhave, pañca ādīnavā kulūpake”ti.


pli: Pañcamaṁ.


title_pli: Aṅguttara Nikāya 5.226 23. Dīghacārikavagga

pli: Aṅguttara Nikāya 5.226


pli: Dutiyakulūpakasutta


pli: “Pañcime, bhikkhave, ādīnavā kulūpakassa bhikkhuno ativelaṁ kulesu saṁsaṭṭhassa viharato.


pli: Mātugāmassa abhiṇhadassanaṁ,


pli: dassane sati saṁsaggo,


pli: saṁsagge sati vissāso,


pli: vissāse sati otāro,


pli: otiṇṇacittassetaṁ pāṭikaṅkhaṁ: ‘anabhirato vā brahmacariyaṁ carissati aññataraṁ vā saṅkiliṭṭhaṁ āpattiṁ āpajjissati sikkhaṁ vā paccakkhāya hīnāyāvattissati’.


pli: Ime kho, bhikkhave, pañca ādīnavā kulūpakassa bhikkhuno ativelaṁ kulesu saṁsaṭṭhassa viharato”ti.


pli: Chaṭṭhaṁ.


title_pli: Aṅguttara Nikāya 5.227 23. Dīghacārikavagga

pli: Aṅguttara Nikāya 5.227


pli: 23. Dīghacārikavagga


pli: Bhogasutta


pli: “Pañcime, bhikkhave, ādīnavā bhogesu.


pli: Katame pañca?


pli: Aggisādhāraṇā bhogā, udakasādhāraṇā bhogā, rājasādhāraṇā bhogā, corasādhāraṇā bhogā, appiyehi dāyādehi sādhāraṇā bhogā.


pli: Ime kho, bhikkhave, pañca ādīnavā bhogesu.


pli: Pañcime, bhikkhave, ānisaṁsā bhogesu.


pli: Bhoge nissāya attānaṁ sukheti pīṇeti sammā sukhaṁ pariharati, mātāpitaro sukheti pīṇeti sammā sukhaṁ pariharati, puttadāradāsakammakaraporise sukheti pīṇeti sammā sukhaṁ pariharati, mittāmacce sukheti pīṇeti sammā sukhaṁ pariharati, samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Ime kho, bhikkhave, pañca ānisaṁsā bhogesū”ti.


pli: Sattamaṁ.


title_pli: Aṅguttara Nikāya 5.228 23. Dīghacārikavagga

pli: Aṅguttara Nikāya 5.228


pli: Ussūrabhattasutta


pli: “Pañcime, bhikkhave, ādīnavā ussūrabhatte kule.


pli: Ye te atithī pāhunā, te na kālena paṭipūjenti;


pli: yā tā balipaṭiggāhikā devatā, tā na kālena paṭipūjenti;


pli: ye te samaṇabrāhmaṇā ekabhattikā rattūparatā viratā vikālabhojanā, te na kālena paṭipūjenti;


pli: dāsakammakaraporisā vimukhā kammaṁ karonti;


pli: tāvatakaṁyeva asamayena bhuttaṁ anojavantaṁ hoti.


pli: Ime kho, bhikkhave, pañca ādīnavā ussūrabhatte kule.


pli: Pañcime, bhikkhave, ānisaṁsā samayabhatte kule.


pli: Katame pañca?


pli: Ye te atithī pāhunā, te kālena paṭipūjenti;


pli: yā tā balipaṭiggāhikā devatā, tā kālena paṭipūjenti;


pli: ye te samaṇabrāhmaṇā ekabhattikā rattūparatā viratā vikālabhojanā, te kālena paṭipūjenti;


pli: dāsakammakaraporisā avimukhā kammaṁ karonti;


pli: tāvatakaṁyeva samayena bhuttaṁ ojavantaṁ hoti.


pli: Ime kho, bhikkhave, pañca ānisaṁsā samayabhatte kule”ti.


pli: Aṭṭhamaṁ.


title_pli: Aṅguttara Nikāya 5.229 23. Dīghacārikavagga

pli: Aṅguttara Nikāya 5.229


pli: 23. Dīghacārikavagga


pli: Paṭhamakaṇhasappasutta


pli: “Pañcime, bhikkhave, ādīnavā kaṇhasappe.


pli: Asuci, duggandho, sabhīru, sappaṭibhayo, mittadubbhī.


pli: Ime kho, bhikkhave, pañca ādīnavā kaṇhasappe.


pli: Evamevaṁ kho, bhikkhave, pañcime ādīnavā mātugāme.


pli: Ime kho, bhikkhave, pañca ādīnavā mātugāme”ti.


pli: Navamaṁ.


title_pli: Aṅguttara Nikāya 5.23 3. Pañcaṅgikavagga

pli: Aṅguttara Nikāya 5.23


pli: 3. Pañcaṅgikavagga


pli: Upakkilesasutta


pli: “Pañcime, bhikkhave, jātarūpassa upakkilesā, yehi upakkilesehi upakkiliṭṭhaṁ jātarūpaṁ na ceva mudu hoti na ca kammaniyaṁ na ca pabhassaraṁ pabhaṅgu ca na ca sammā upeti kammāya.


pli: Katame pañca?


pli: Ayo, lohaṁ, tipu, sīsaṁ, sajjhaṁ—


pli: ime kho, bhikkhave, pañca jātarūpassa upakkilesā, yehi upakkilesehi upakkiliṭṭhaṁ jātarūpaṁ na ceva mudu hoti na ca kammaniyaṁ na ca pabhassaraṁ pabhaṅgu ca na ca sammā upeti kammāya.


pli: Yato ca kho, bhikkhave, jātarūpaṁ imehi pañcahi upakkilesehi vimuttaṁ hoti, taṁ hoti jātarūpaṁ mudu ca kammaniyañca pabhassarañca na ca pabhaṅgu sammā upeti kammāya.


pli: Yassā yassā ca piḷandhanavikatiyā ākaṅkhati—yadi muddikāya yadi kuṇḍalāya yadi gīveyyakāya yadi suvaṇṇamālāya—tañcassa atthaṁ anubhoti.


pli: Evamevaṁ kho, bhikkhave, pañcime cittassa upakkilesā, yehi upakkilesehi upakkiliṭṭhaṁ cittaṁ na ceva mudu hoti na ca kammaniyaṁ na ca pabhassaraṁ pabhaṅgu ca na ca sammā samādhiyati āsavānaṁ khayāya.


pli: Kāmacchando, byāpādo, thinamiddhaṁ, uddhaccakukkuccaṁ, vicikicchā—


pli: ime kho, bhikkhave, pañca cittassa upakkilesā yehi upakkilesehi upakkiliṭṭhaṁ cittaṁ na ceva mudu hoti na ca kammaniyaṁ na ca pabhassaraṁ pabhaṅgu ca na ca sammā samādhiyati āsavānaṁ khayāya.


pli: Yato ca kho, bhikkhave, cittaṁ imehi pañcahi upakkilesehi vimuttaṁ hoti, taṁ hoti cittaṁ mudu ca kammaniyañca pabhassarañca na ca pabhaṅgu sammā samādhiyati āsavānaṁ khayāya.


pli: Yassa yassa ca abhiññāsacchikaraṇīyassa dhammassa cittaṁ abhininnāmeti abhiññāsacchikiriyāya tatra tatreva sakkhibhabbataṁ pāpuṇāti sati sati āyatane.


pli: So sace ākaṅkhati: ‘anekavihitaṁ iddhividhaṁ paccanubhaveyyaṁ—ekopi hutvā bahudhā assaṁ, bahudhāpi hutvā eko assaṁ; āvibhāvaṁ, tirobhāvaṁ; tirokuṭṭaṁ tiropākāraṁ tiropabbataṁ asajjamāno gaccheyyaṁ, seyyathāpi ākāse; pathaviyāpi ummujjanimujjaṁ kareyyaṁ, seyyathāpi udake; udakepi abhijjamāno gaccheyyaṁ, seyyathāpi pathaviyaṁ; ākāsepi pallaṅkena kameyyaṁ, seyyathāpi pakkhī sakuṇo; imepi candimasūriye evaṁmahiddhike evaṁmahānubhāve pāṇinā parimaseyyaṁ parimajjeyyaṁ yāva brahmalokāpi kāyena vasaṁ vatteyyan’ti,


pli: tatra tatreva sakkhibhabbataṁ pāpuṇāti sati sati āyatane.


pli: So sace ākaṅkhati: ‘dibbāya sotadhātuyā visuddhāya atikkantamānusikāya ubho sadde suṇeyyaṁ—dibbe ca mānuse ca ye dūre santike cā’ti,


pli: So sace ākaṅkhati: ‘parasattānaṁ parapuggalānaṁ cetasā ceto paricca pajāneyyaṁ—


pli: sarāgaṁ vā cittaṁ sarāgaṁ cittanti pajāneyyaṁ,


pli: vītarāgaṁ vā cittaṁ vītarāgaṁ cittanti pajāneyyaṁ,


pli: sadosaṁ vā cittaṁ sadosaṁ cittanti pajāneyyaṁ,


pli: vītadosaṁ vā cittaṁ vītadosaṁ cittanti pajāneyyaṁ,


pli: samohaṁ vā cittaṁ samohaṁ cittanti pajāneyyaṁ,


pli: vītamohaṁ vā cittaṁ vītamohaṁ cittanti pajāneyyaṁ,


pli: saṅkhittaṁ vā cittaṁ saṅkhittaṁ cittanti pajāneyyaṁ,


pli: vikkhittaṁ vā cittaṁ vikkhittaṁ cittanti pajāneyyaṁ,


pli: mahaggataṁ vā cittaṁ mahaggataṁ cittanti pajāneyyaṁ,


pli: amahaggataṁ vā cittaṁ amahaggataṁ cittanti pajāneyyaṁ,


pli: sauttaraṁ vā cittaṁ sauttaraṁ cittanti pajāneyyaṁ,


pli: anuttaraṁ vā cittaṁ anuttaraṁ cittanti pajāneyyaṁ,


pli: samāhitaṁ vā cittaṁ samāhitaṁ cittanti pajāneyyaṁ,


pli: asamāhitaṁ vā cittaṁ asamāhitaṁ cittanti pajāneyyaṁ,


pli: vimuttaṁ vā cittaṁ vimuttaṁ cittanti pajāneyyaṁ,


pli: avimuttaṁ vā cittaṁ avimuttaṁ cittanti pajāneyyan’ti,


pli: tatra tatreva sakkhibhabbataṁ pāpuṇāti sati sati āyatane.


pli: So sace ākaṅkhati: ‘anekavihitaṁ pubbenivāsaṁ anussareyyaṁ, seyyathidaṁ—ekampi jātiṁ dvepi jātiyo tissopi jātiyo catassopi jātiyo pañcapi jātiyo dasapi jātiyo vīsampi jātiyo tiṁsampi jātiyo cattārīsampi jātiyo paññāsampi jātiyo jātisatampi jātisahassampi jātisatasahassampi anekepi saṁvaṭṭakappe anekepi vivaṭṭakappe anekepi saṁvaṭṭavivaṭṭakappe—amutrāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto, so tato cuto amutra udapādiṁ; tatrāpāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto, so tato cuto idhūpapannoti, iti sākāraṁ sauddesaṁ anekavihitaṁ pubbenivāsaṁ anussareyyan’ti,


pli: So sace ākaṅkhati: ‘dibbena cakkhunā visuddhena atikkantamānusakena satte passeyyaṁ cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajāneyyaṁ—ime vata bhonto sattā kāyaduccaritena samannāgatā vacīduccaritena samannāgatā manoduccaritena samannāgatā ariyānaṁ upavādakā micchādiṭṭhikā micchādiṭṭhikammasamādānā, te kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapannā; ime vā pana bhonto sattā kāyasucaritena samannāgatā vacīsucaritena samannāgatā manosucaritena samannāgatā ariyānaṁ anupavādakā sammādiṭṭhikā sammādiṭṭhikammasamādānā, te kāyassa bhedā paraṁ maraṇā sugatiṁ saggaṁ lokaṁ upapannāti, iti dibbena cakkhunā visuddhena atikkantamānusakena satte passeyyaṁ cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajāneyyan’ti,


pli: So sace ākaṅkhati: ‘āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja vihareyyan’ti,


pli: tatra tatreva sakkhibhabbataṁ pāpuṇāti sati sati āyatane”ti.


pli: Tatiyaṁ.


title_pli: Aṅguttara Nikāya 5.230 23. Dīghacārikavagga

pli: Aṅguttara Nikāya 5.230


pli: 23. Dīghacārikavagga


pli: Dutiyakaṇhasappasutta


pli: “Pañcime, bhikkhave, ādīnavā kaṇhasappe.


pli: Katame pañca?


pli: Kodhano, upanāhī, ghoraviso, dujjivho, mittadubbhī.


pli: Ime kho, bhikkhave, pañca ādīnavā kaṇhasappe.


pli: Evamevaṁ kho, bhikkhave, pañcime ādīnavā mātugāme.


pli: Tatridaṁ, bhikkhave, mātugāmassa ghoravisatā—


pli: yebhuyyena, bhikkhave, mātugāmo tibbarāgo.


pli: Tatridaṁ, bhikkhave, mātugāmassa dujjivhatā—


pli: yebhuyyena, bhikkhave, mātugāmo pisuṇavāco.


pli: Tatridaṁ, bhikkhave, mātugāmassa mittadubbhitā—


pli: yebhuyyena, bhikkhave, mātugāmo aticārinī.


pli: Ime kho, bhikkhave, pañca ādīnavā mātugāme”ti.


pli: Dasamaṁ.


pli: Dīghacārikavaggo tatiyo.


pli: Tassuddānaṁ


pli: Dve dīghacārikā vuttā,


pli: atinivāsamaccharī;


pli: Dve ca kulūpakā bhogā,


pli: bhattaṁ sappāpare duveti.


title_pli: Aṅguttara Nikāya 5.231 24. Āvāsikavagga

pli: Aṅguttara Nikāya 5.231


pli: 24. Āvāsikavagga


pli: Āvāsikasutta


pli: “Pañcahi, bhikkhave, dhammehi samannāgato āvāsiko bhikkhu abhāvanīyo hoti.


pli: Katamehi pañcahi?


pli: Na ākappasampanno hoti na vattasampanno;


pli: na bahussuto hoti na sutadharo;


pli: na paṭisallekhitā hoti na paṭisallānārāmo;


pli: na kalyāṇavāco hoti na kalyāṇavākkaraṇo;


pli: duppañño hoti jaḷo eḷamūgo.


pli: Imehi kho, bhikkhave, pañcahi dhammehi samannāgato āvāsiko bhikkhu abhāvanīyo hoti.


pli: Pañcahi, bhikkhave, dhammehi samannāgato āvāsiko bhikkhu bhāvanīyo hoti.


pli: Ākappasampanno hoti vattasampanno;


pli: bahussuto hoti sutadharo;


pli: paṭisallekhitā hoti paṭisallānārāmo;


pli: kalyāṇavāco hoti kalyāṇavākkaraṇo;


pli: paññavā hoti ajaḷo aneḷamūgo.


pli: Imehi kho, bhikkhave, pañcahi dhammehi samannāgato āvāsiko bhikkhu bhāvanīyo hotī”ti.


pli: Paṭhamaṁ.


title_pli: Aṅguttara Nikāya 5.232 24. Āvāsikavagga

pli: Aṅguttara Nikāya 5.232


pli: 24. Āvāsikavagga


pli: Piyasutta


pli: “Pañcahi, bhikkhave, dhammehi samannāgato āvāsiko bhikkhu sabrahmacārīnaṁ piyo ca hoti manāpo ca garu ca bhāvanīyo ca.


pli: Katamehi pañcahi?


pli: Sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu;


pli: bahussuto hoti sutadharo sutasannicayo, ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpāssa dhammā bahussutā honti dhātā vacasā paricitā manasānupekkhitā diṭṭhiyā suppaṭividdhā;


pli: kalyāṇavāco hoti kalyāṇavākkaraṇo poriyā vācāya samannāgato vissaṭṭhāya anelagalāya atthassa viññāpaniyā;


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī;


pli: āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Imehi kho, bhikkhave, pañcahi dhammehi samannāgato āvāsiko bhikkhu sabrahmacārīnaṁ piyo ca hoti manāpo ca garu ca bhāvanīyo cā”ti.


pli: Dutiyaṁ.


title_pli: Aṅguttara Nikāya 5.233 24. Āvāsikavagga

pli: Aṅguttara Nikāya 5.233


pli: Sobhanasutta


pli: “Pañcahi, bhikkhave, dhammehi samannāgato āvāsiko bhikkhu āvāsaṁ sobheti.


pli: Sīlavā hoti …pe… samādāya sikkhati sikkhāpadesu;


pli: bahussuto hoti …pe… diṭṭhiyā suppaṭividdhā;


pli: paṭibalo hoti upasaṅkamante dhammiyā kathāya sandassetuṁ samādapetuṁ samuttejetuṁ sampahaṁsetuṁ;


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī.


pli: Imehi kho, bhikkhave, pañcahi dhammehi samannāgato āvāsiko bhikkhu āvāsaṁ sobhetī”ti.


pli: Tatiyaṁ.


title_pli: Aṅguttara Nikāya 5.234 24. Āvāsikavagga

pli: Aṅguttara Nikāya 5.234


pli: 24. Āvāsikavagga


pli: Bahūpakārasutta


pli: “Pañcahi, bhikkhave, dhammehi samannāgato āvāsiko bhikkhu āvāsassa bahūpakāro hoti.


pli: Katamehi pañcahi?


pli: khaṇḍaphullaṁ paṭisaṅkharoti;


pli: mahā kho pana bhikkhusaṅgho abhikkanto nānāverajjakā bhikkhū gihīnaṁ upasaṅkamitvā āroceti:


pli: ‘mahā kho, āvuso, bhikkhusaṅgho abhikkanto nānāverajjakā bhikkhū, karotha puññāni, samayo puññāni kātun’ti;


pli: Imehi kho, bhikkhave, pañcahi dhammehi samannāgato āvāsiko bhikkhu āvāsassa bahūpakāro hotī”ti.


pli: Catutthaṁ.


title_pli: Aṅguttara Nikāya 5.235 24. Āvāsikavagga

pli: Aṅguttara Nikāya 5.235


pli: Anukampasutta


pli: “Pañcahi, bhikkhave, dhammehi samannāgato āvāsiko bhikkhu gihīnaṁ anukampati.


pli: Adhisīle samādapeti;


pli: dhammadassane niveseti;


pli: gilānake upasaṅkamitvā satiṁ uppādeti:


pli: ‘arahaggataṁ āyasmanto satiṁ upaṭṭhāpethā’ti;


pli: yaṁ kho panassa bhojanaṁ denti lūkhaṁ vā paṇītaṁ vā taṁ attanā paribhuñjati, saddhādeyyaṁ na vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu gihīnaṁ anukampatī”ti.


pli: Pañcamaṁ.


title_pli: Aṅguttara Nikāya 5.236 24. Āvāsikavagga

pli: Aṅguttara Nikāya 5.236


pli: 24. Āvāsikavagga


pli: Paṭhamaavaṇṇārahasutta


pli: “Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Katamehi pañcahi?


pli: Ananuvicca apariyogāhetvā avaṇṇārahassa vaṇṇaṁ bhāsati;


pli: ananuvicca apariyogāhetvā vaṇṇārahassa avaṇṇaṁ bhāsati;


pli: ananuvicca apariyogāhetvā appasādanīye ṭhāne pasādaṁ upadaṁseti;


pli: ananuvicca apariyogāhetvā pasādanīye ṭhāne appasādaṁ upadaṁseti;


pli: saddhādeyyaṁ vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ sagge.


pli: Anuvicca pariyogāhetvā avaṇṇārahassa avaṇṇaṁ bhāsati;


pli: anuvicca pariyogāhetvā vaṇṇārahassa vaṇṇaṁ bhāsati;


pli: anuvicca pariyogāhetvā appasādanīye ṭhāne appasādaṁ upadaṁseti;


pli: anuvicca pariyogāhetvā pasādanīye ṭhāne pasādaṁ upadaṁseti;


pli: saddhādeyyaṁ na vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ sagge”ti.


pli: Chaṭṭhaṁ.


title_pli: Aṅguttara Nikāya 5.237 24. Āvāsikavagga

pli: Aṅguttara Nikāya 5.237


pli: 24. Āvāsikavagga


pli: Dutiyaavaṇṇārahasutta


pli: “Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Katamehi pañcahi?


pli: Ananuvicca apariyogāhetvā avaṇṇārahassa vaṇṇaṁ bhāsati;


pli: ananuvicca apariyogāhetvā vaṇṇārahassa avaṇṇaṁ bhāsati;


pli: āvāsamaccharī hoti āvāsapaligedhī;


pli: kulamaccharī hoti kulapaligedhī;


pli: saddhādeyyaṁ vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ sagge.


pli: Anuvicca pariyogāhetvā avaṇṇārahassa avaṇṇaṁ bhāsati;


pli: anuvicca pariyogāhetvā vaṇṇārahassa vaṇṇaṁ bhāsati;


pli: na āvāsamaccharī hoti na āvāsapaligedhī;


pli: na kulamaccharī hoti na kulapaligedhī;


pli: saddhādeyyaṁ na vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ sagge”ti.


pli: Sattamaṁ.


title_pli: Aṅguttara Nikāya 5.238 24. Āvāsikavagga

pli: Aṅguttara Nikāya 5.238


pli: 24. Āvāsikavagga


pli: Tatiyaavaṇṇārahasutta


pli: “Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Katamehi pañcahi?


pli: Ananuvicca apariyogāhetvā avaṇṇārahassa vaṇṇaṁ bhāsati;


pli: ananuvicca apariyogāhetvā vaṇṇārahassa avaṇṇaṁ bhāsati;


pli: āvāsamaccharī hoti;


pli: kulamaccharī hoti;


pli: lābhamaccharī hoti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ sagge.


pli: Anuvicca pariyogāhetvā avaṇṇārahassa avaṇṇaṁ bhāsati;


pli: anuvicca pariyogāhetvā vaṇṇārahassa vaṇṇaṁ bhāsati;


pli: na āvāsamaccharī hoti;


pli: na kulamaccharī hoti;


pli: na lābhamaccharī hoti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ sagge”ti.


pli: Aṭṭhamaṁ.


title_pli: Aṅguttara Nikāya 5.239 24. Āvāsikavagga

pli: Aṅguttara Nikāya 5.239


pli: 24. Āvāsikavagga


pli: Paṭhamamacchariyasutta


pli: “Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Katamehi pañcahi?


pli: Āvāsamaccharī hoti;


pli: kulamaccharī hoti;


pli: lābhamaccharī hoti;


pli: vaṇṇamaccharī hoti;


pli: saddhādeyyaṁ vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ sagge.


pli: Na āvāsamaccharī hoti;


pli: na kulamaccharī hoti;


pli: na lābhamaccharī hoti;


pli: na vaṇṇamaccharī hoti;


pli: saddhādeyyaṁ na vinipāteti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ sagge”ti.


pli: Navamaṁ.


title_pli: Aṅguttara Nikāya 5.24 3. Pañcaṅgikavagga

pli: Aṅguttara Nikāya 5.24


pli: 3. Pañcaṅgikavagga


pli: Dussīlasutta


pli: “Dussīlassa, bhikkhave, sīlavipannassa hatūpaniso hoti sammāsamādhi;


pli: sammāsamādhimhi asati sammāsamādhivipannassa hatūpanisaṁ hoti yathābhūtañāṇadassanaṁ;


pli: yathābhūtañāṇadassane asati yathābhūtañāṇadassanavipannassa hatūpaniso hoti nibbidāvirāgo;


pli: nibbidāvirāge asati nibbidāvirāgavipannassa hatūpanisaṁ hoti vimuttiñāṇadassanaṁ.


pli: Seyyathāpi, bhikkhave, rukkho sākhāpalāsavipanno.


pli: Tassa papaṭikāpi na pāripūriṁ gacchati, tacopi na pāripūriṁ gacchati, pheggupi na pāripūriṁ gacchati, sāropi na pāripūriṁ gacchati;


pli: evamevaṁ kho, bhikkhave, dussīlassa sīlavipannassa hatūpaniso hoti sammāsamādhi;


pli: Sīlavato, bhikkhave, sīlasampannassa upanisasampanno hoti sammāsamādhi;


pli: sammāsamādhimhi sati sammāsamādhisampannassa upanisasampannaṁ hoti yathābhūtañāṇadassanaṁ;


pli: yathābhūtañāṇadassane sati yathābhūtañāṇadassanasampannassa upanisasampanno hoti nibbidāvirāgo;


pli: nibbidāvirāge sati nibbidāvirāgasampannassa upanisasampannaṁ hoti vimuttiñāṇadassanaṁ.


pli: Seyyathāpi, bhikkhave, rukkho sākhāpalāsasampanno. Tassa papaṭikāpi pāripūriṁ gacchati, tacopi pāripūriṁ gacchati, pheggupi pāripūriṁ gacchati, sāropi pāripūriṁ gacchati;


pli: evamevaṁ kho, bhikkhave, sīlavato sīlasampannassa upanisasampanno hoti sammāsamādhi;


pli: nibbidāvirāge sati nibbidāvirāgasampannassa upanisasampannaṁ hoti vimuttiñāṇadassanan”ti.


pli: Catutthaṁ.


title_pli: Aṅguttara Nikāya 5.240 24. Āvāsikavagga

pli: Aṅguttara Nikāya 5.240


pli: 24. Āvāsikavagga


pli: Dutiyamacchariyasutta


pli: “Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Katamehi pañcahi?


pli: Āvāsamaccharī hoti;


pli: kulamaccharī hoti;


pli: lābhamaccharī hoti;


pli: vaṇṇamaccharī hoti;


pli: dhammamaccharī hoti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato āvāsiko bhikkhu yathābhataṁ nikkhitto evaṁ sagge.


pli: Na āvāsamaccharī hoti;


pli: na kulamaccharī hoti;


pli: na lābhamaccharī hoti;


pli: na vaṇṇamaccharī hoti;


pli: na dhammamaccharī hoti.


pli: Imehi kho, bhikkhave, pañcahi dhammehi samannāgato āvāsiko bhikkhu yathābhataṁ nikkhitto evaṁ sagge”ti.


pli: Dasamaṁ.


pli: Āvāsikavaggo catuttho.


pli: Tassuddānaṁ


pli: Āvāsiko piyo ca sobhano,


pli: Bahūpakāro anukampako ca;


pli: Tayo avaṇṇārahā ceva,


pli: Macchariyā duvepi cāti.


title_pli: Aṅguttara Nikāya 5.241 25. Duccaritavagga

pli: Aṅguttara Nikāya 5.241


pli: 25. Duccaritavagga


pli: Paṭhamaduccaritasutta


pli: “Pañcime, bhikkhave, ādīnavā duccarite.


pli: Katame pañca?


pli: Attāpi attānaṁ upavadati;


pli: anuvicca viññū garahanti;


pli: pāpako kittisaddo abbhuggacchati;


pli: sammūḷho kālaṁ karoti;


pli: kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Ime kho, bhikkhave, pañca ādīnavā duccarite.


pli: Pañcime, bhikkhave, ānisaṁsā sucarite.


pli: Attāpi attānaṁ na upavadati;


pli: anuvicca viññū pasaṁsanti;


pli: kalyāṇo kittisaddo abbhuggacchati;


pli: asammūḷho kālaṁ karoti;


pli: kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca ānisaṁsā sucarite”ti.


pli: Paṭhamaṁ.


title_pli: Aṅguttara Nikāya 5.242 25. Duccaritavagga

pli: Aṅguttara Nikāya 5.242


pli: 25. Duccaritavagga


pli: Paṭhamakāyaduccaritasutta


pli: “Pañcime, bhikkhave, ādīnavā kāyaduccarite …pe… ānisaṁsā kāyasucarite …pe….


pli: Dutiyaṁ.


title_pli: Aṅguttara Nikāya 5.243 25. Duccaritavagga

pli: Aṅguttara Nikāya 5.243


pli: Paṭhamavacīduccaritasutta


pli: “Pañcime, bhikkhave, ādīnavā vacīduccarite …pe… ānisaṁsā vacīsucarite …pe….


pli: Tatiyaṁ.


title_pli: Aṅguttara Nikāya 5.244 25. Duccaritavagga

pli: Aṅguttara Nikāya 5.244


pli: Paṭhamamanoduccaritasutta


pli: “Pañcime, bhikkhave, ādīnavā manoduccarite …pe… ānisaṁsā manosucarite.


pli: Katame pañca?


pli: Attāpi attānaṁ na upavadati;


pli: anuvicca viññū pasaṁsanti;


pli: kalyāṇo kittisaddo abbhuggacchati;


pli: asammūḷho kālaṁ karoti;


pli: kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca ānisaṁsā manosucarite”ti.


pli: Catutthaṁ.


title_pli: Aṅguttara Nikāya 5.245 25. Duccaritavagga

pli: Aṅguttara Nikāya 5.245


pli: 25. Duccaritavagga


pli: Dutiyaduccaritasutta


pli: “Pañcime, bhikkhave, ādīnavā duccarite.


pli: Attāpi attānaṁ upavadati;


pli: anuvicca viññū garahanti;


pli: pāpako kittisaddo abbhuggacchati;


pli: saddhammā vuṭṭhāti;


pli: asaddhamme patiṭṭhāti.


pli: Ime kho, bhikkhave, pañca ādīnavā duccarite.


pli: Pañcime, bhikkhave, ānisaṁsā sucarite.


pli: Katame pañca?


pli: Attāpi attānaṁ na upavadati;


pli: anuvicca viññū pasaṁsanti;


pli: kalyāṇo kittisaddo abbhuggacchati;


pli: asaddhammā vuṭṭhāti;


pli: saddhamme patiṭṭhāti.


pli: Ime kho, bhikkhave, pañca ānisaṁsā sucarite”ti.


pli: Pañcamaṁ.


title_pli: Aṅguttara Nikāya 5.246 25. Duccaritavagga

pli: Aṅguttara Nikāya 5.246


pli: 25. Duccaritavagga


pli: Dutiyakāyaduccaritasutta


pli: “Pañcime, bhikkhave, ādīnavā kāyaduccarite …pe… ānisaṁsā kāyasucarite …pe….


pli: Chaṭṭhaṁ.


title_pli: Aṅguttara Nikāya 5.247 25. Duccaritavagga

pli: Aṅguttara Nikāya 5.247


pli: Dutiyavacīduccaritasutta


pli: “Pañcime, bhikkhave, ādīnavā vacīduccarite …pe… ānisaṁsā vacīsucarite …pe….


pli: Sattamaṁ.


title_pli: Aṅguttara Nikāya 5.248 25. Duccaritavagga

pli: Aṅguttara Nikāya 5.248


pli: Dutiyamanoduccaritasutta


pli: “Pañcime, bhikkhave, ādīnavā manoduccarite …pe… ānisaṁsā manosucarite.


pli: Katame pañca?


pli: Attāpi attānaṁ na upavadati;


pli: anuvicca viññū pasaṁsanti;


pli: kalyāṇo kittisaddo abbhuggacchati;


pli: asaddhammā vuṭṭhāti;


pli: saddhamme patiṭṭhāti.


pli: Ime kho, bhikkhave, pañca ānisaṁsā manosucarite”ti.


pli: Aṭṭhamaṁ.


title_pli: Aṅguttara Nikāya 5.249 25. Duccaritavagga

pli: Aṅguttara Nikāya 5.249


pli: 25. Duccaritavagga


pli: Sivathikasutta


pli: “Pañcime, bhikkhave, ādīnavā sivathikāya.


pli: Asuci, duggandhā, sappaṭibhayā, vāḷānaṁ amanussānaṁ āvāso, bahuno janassa ārodanā—


pli: ime kho, bhikkhave, pañca ādīnavā sivathikāya.


pli: Evamevaṁ kho, bhikkhave, pañcime ādīnavā sivathikūpame puggale.


pli: Idha, bhikkhave, ekacco puggalo asucinā kāyakammena samannāgato hoti;


pli: asucinā vacīkammena samannāgato hoti;


pli: asucinā manokammena samannāgato hoti.


pli: Idamassa asucitāya vadāmi.


pli: Seyyathāpi sā, bhikkhave, sivathikā asuci;


pli: tathūpamāhaṁ, bhikkhave, imaṁ puggalaṁ vadāmi.


pli: Tassa asucinā kāyakammena samannāgatassa, asucinā vacīkammena samannāgatassa, asucinā manokammena samannāgatassa pāpako kittisaddo abbhuggacchati.


pli: Idamassa duggandhatāya vadāmi.


pli: Seyyathāpi sā, bhikkhave, sivathikā duggandhā;


pli: Tamenaṁ asucinā kāyakammena samannāgataṁ, asucinā vacīkammena samannāgataṁ, asucinā manokammena samannāgataṁ pesalā sabrahmacārī ārakā parivajjanti.


pli: Idamassa sappaṭibhayasmiṁ vadāmi.


pli: Seyyathāpi sā, bhikkhave, sivathikā sappaṭibhayā;


pli: So asucinā kāyakammena samannāgato, asucinā vacīkammena samannāgato, asucinā manokammena samannāgato sabhāgehi puggalehi saddhiṁ saṁvasati.


pli: Idamassa vāḷāvāsasmiṁ vadāmi.


pli: Seyyathāpi sā, bhikkhave, sivathikā vāḷānaṁ amanussānaṁ āvāso;


pli: Tamenaṁ asucinā kāyakammena samannāgataṁ, asucinā vacīkammena samannāgataṁ, asucinā manokammena samannāgataṁ pesalā sabrahmacārī disvā khīyadhammaṁ āpajjanti:


pli: ‘aho vata no dukkhaṁ ye mayaṁ evarūpehi puggalehi saddhiṁ saṁvasāmā’ti.


pli: Idamassa ārodanāya vadāmi.


pli: Seyyathāpi sā, bhikkhave, sivathikā bahuno janassa ārodanā;


pli: Ime kho, bhikkhave, pañca ādīnavā sivathikūpame puggale”ti.


pli: Navamaṁ.


title_pli: Aṅguttara Nikāya 5.25 3. Pañcaṅgikavagga

pli: Aṅguttara Nikāya 5.25


pli: 3. Pañcaṅgikavagga


pli: Anuggahitasutta


pli: “Pañcahi, bhikkhave, aṅgehi anuggahitā sammādiṭṭhi cetovimuttiphalā ca hoti cetovimuttiphalānisaṁsā ca, paññāvimuttiphalā ca hoti paññāvimuttiphalānisaṁsā ca.


pli: Katamehi pañcahi?


pli: Idha, bhikkhave, sammādiṭṭhi sīlānuggahitā ca hoti, sutānuggahitā ca hoti, sākacchānuggahitā ca hoti, samathānuggahitā ca hoti, vipassanānuggahitā ca hoti.


pli: Imehi kho, bhikkhave, pañcahi aṅgehi anuggahitā sammādiṭṭhi cetovimuttiphalā ca hoti cetovimuttiphalānisaṁsā ca, paññāvimuttiphalā ca hoti paññāvimuttiphalānisaṁsā cā”ti.


pli: Pañcamaṁ.


title_pli: Aṅguttara Nikāya 5.250 25. Duccaritavagga

pli: Aṅguttara Nikāya 5.250


pli: 25. Duccaritavagga


pli: Puggalappasādasutta


pli: “Pañcime, bhikkhave, ādīnavā puggalappasāde.


pli: Katame pañca?


pli: Yasmiṁ, bhikkhave, puggale puggalo abhippasanno hoti, so tathārūpaṁ āpattiṁ āpanno hoti yathārūpāya āpattiyā saṅgho ukkhipati.


pli: Tassa evaṁ hoti:


pli: ‘yo kho myāyaṁ puggalo piyo manāpo so saṅghena ukkhitto’ti.


pli: Bhikkhūsu appasādabahulo hoti.


pli: Bhikkhūsu appasādabahulo samāno aññe bhikkhū na bhajati.


pli: Aññe bhikkhū abhajanto saddhammaṁ na suṇāti.


pli: Saddhammaṁ asuṇanto saddhammā parihāyati.


pli: Ayaṁ, bhikkhave, paṭhamo ādīnavo puggalappasāde.


pli: Puna caparaṁ, bhikkhave, yasmiṁ puggale puggalo abhippasanno hoti, so tathārūpaṁ āpattiṁ āpanno hoti yathārūpāya āpattiyā saṅgho ante nisīdāpeti.


pli: ‘yo kho myāyaṁ puggalo piyo manāpo so saṅghena ante nisīdāpito’ti.


pli: Ayaṁ, bhikkhave, dutiyo ādīnavo puggalappasāde.


pli: Puna caparaṁ, bhikkhave, yasmiṁ puggale puggalo abhippasanno hoti, so disāpakkanto hoti …pe… so vibbhanto hoti …pe… so kālaṅkato hoti.


pli: ‘yo kho myāyaṁ puggalo piyo manāpo so kālaṅkato’ti.


pli: Aññe bhikkhū na bhajati.


pli: Ayaṁ, bhikkhave, pañcamo ādīnavo puggalappasāde.


pli: Ime kho, bhikkhave, pañca ādīnavā puggalappasāde”ti.


pli: Dasamaṁ.


pli: Duccaritavaggo pañcamo.


pli: Tassuddānaṁ


pli: Duccaritaṁ kāyaduccaritaṁ,


pli: Vacīduccaritaṁ manoduccaritaṁ;


pli: Catūhi pare dve sivathikā,


pli: Puggalappasādena cāti.


pli: Pañcamo paṇṇāsako samatto.


title_pli: Aṅguttara Nikāya 5.251 26. Upasampadāvagga

pli: Aṅguttara Nikāya 5.251


pli: 26. Upasampadāvagga


pli: Upasampādetabbasutta


pli: “Pañcahi, bhikkhave, dhammehi samannāgatena bhikkhunā upasampādetabbaṁ.


pli: Katamehi pañcahi?


pli: Idha, bhikkhave, bhikkhu asekhena sīlakkhandhena samannāgato hoti;


pli: asekhena samādhikkhandhena samannāgato hoti;


pli: asekhena paññākkhandhena samannāgato hoti;


pli: asekhena vimuttikkhandhena samannāgato hoti;


pli: asekhena vimuttiñāṇadassanakkhandhena samannāgato hoti.


pli: Imehi kho, bhikkhave, pañcahi dhammehi samannāgatena bhikkhunā upasampādetabban”ti.


pli: Paṭhamaṁ.


title_pli: Aṅguttara Nikāya 5.252 26. Upasampadāvagga

pli: Aṅguttara Nikāya 5.252


pli: Nissayasutta


pli: “Pañcahi, bhikkhave, dhammehi samannāgatena bhikkhunā nissayo dātabbo.


pli: Idha, bhikkhave, bhikkhu asekhena sīlakkhandhena samannāgato hoti …pe… asekhena vimuttiñāṇadassanakkhandhena samannāgato hoti.


pli: Imehi …pe… nissayo dātabbo”ti.


pli: Dutiyaṁ.


title_pli: Aṅguttara Nikāya 5.253 26. Upasampadāvagga

pli: Aṅguttara Nikāya 5.253


pli: 26. Upasampadāvagga


pli: Sāmaṇerasutta


pli: “Pañcahi, bhikkhave, dhammehi samannāgatena bhikkhunā sāmaṇero upaṭṭhāpetabbo.


pli: Katamehi pañcahi?


pli: Idha, bhikkhave, bhikkhu asekhena sīlakkhandhena samannāgato hoti; asekhena samādhikkhandhena … asekhena paññākkhandhena … asekhena vimuttikkhandhena … asekhena vimuttiñāṇadassanakkhandhena samannāgato hoti.


pli: Imehi kho, bhikkhave, pañcahi dhammehi samannāgatena bhikkhunā sāmaṇero upaṭṭhāpetabbo”ti.


pli: Tatiyaṁ.


title_pli: Aṅguttara Nikāya 5.254 26. Upasampadāvagga

pli: Aṅguttara Nikāya 5.254


pli: Pañcamacchariyasutta


pli: “Pañcimāni, bhikkhave, macchariyāni.


pli: Katamāni pañca?


pli: Āvāsamacchariyaṁ, kulamacchariyaṁ, lābhamacchariyaṁ, vaṇṇamacchariyaṁ, dhammamacchariyaṁ—


pli: imāni kho, bhikkhave, pañca macchariyāni.


pli: Imesaṁ kho, bhikkhave, pañcannaṁ macchariyānaṁ etaṁ paṭikuṭṭhaṁ, yadidaṁ dhammamacchariyan”ti.


pli: Catutthaṁ.


title_pli: Aṅguttara Nikāya 5.255 26. Upasampadāvagga

pli: Aṅguttara Nikāya 5.255


pli: Macchariyappahānasutta


pli: “Pañcannaṁ, bhikkhave, macchariyānaṁ pahānāya samucchedāya brahmacariyaṁ vussati.


pli: Katamesaṁ pañcannaṁ?


pli: Āvāsamacchariyassa pahānāya samucchedāya brahmacariyaṁ vussati;


pli: kulamacchariyassa … lābhamacchariyassa … vaṇṇamacchariyassa … dhammamacchariyassa pahānāya samucchedāya brahmacariyaṁ vussati.


pli: Imesaṁ kho, bhikkhave, pañcannaṁ macchariyānaṁ pahānāya samucchedāya brahmacariyaṁ vussatī”ti.


pli: Pañcamaṁ.


title_pli: Aṅguttara Nikāya 5.256 26. Upasampadāvagga

pli: Aṅguttara Nikāya 5.256


pli: 26. Upasampadāvagga


pli: Paṭhamajhānasutta


pli: “Pañcime, bhikkhave, dhamme appahāya abhabbo paṭhamaṁ jhānaṁ upasampajja viharituṁ.


pli: Katame pañca?


pli: Āvāsamacchariyaṁ, kulamacchariyaṁ, lābhamacchariyaṁ, vaṇṇamacchariyaṁ, dhammamacchariyaṁ.


pli: Ime kho, bhikkhave, pañca dhamme appahāya abhabbo paṭhamaṁ jhānaṁ upasampajja viharituṁ.


pli: Pañcime, bhikkhave, dhamme pahāya bhabbo paṭhamaṁ jhānaṁ upasampajja viharituṁ.


pli: Ime kho, bhikkhave, pañca dhamme pahāya bhabbo paṭhamaṁ jhānaṁ upasampajja viharitun”ti.


pli: Chaṭṭhaṁ.


title_pli: Aṅguttara Nikāya 5.257–263 26. Upasampadāvagga

pli: Aṅguttara Nikāya 5.257–263


pli: Dutiyajhānasuttādisattaka


pli: “Pañcime, bhikkhave, dhamme appahāya abhabbo dutiyaṁ jhānaṁ …pe… abhabbo tatiyaṁ jhānaṁ … abhabbo catutthaṁ jhānaṁ … abhabbo sotāpattiphalaṁ … abhabbo sakadāgāmiphalaṁ … abhabbo anāgāmiphalaṁ … abhabbo arahattaṁ sacchikātuṁ.


pli: Ime kho, bhikkhave, pañca dhamme appahāya abhabbo arahattaṁ sacchikātuṁ.


pli: Pañcime, bhikkhave, dhamme pahāya bhabbo dutiyaṁ jhānaṁ …pe… bhabbo tatiyaṁ jhānaṁ … bhabbo catutthaṁ jhānaṁ … bhabbo sotāpattiphalaṁ … bhabbo sakadāgāmiphalaṁ … bhabbo anāgāmiphalaṁ … bhabbo arahattaṁ sacchikātuṁ.


pli: Ime kho, bhikkhave, pañca dhamme pahāya bhabbo arahattaṁ sacchikātun”ti.


pli: Terasamaṁ.


title_pli: Aṅguttara Nikāya 5.26 3. Pañcaṅgikavagga

pli: Aṅguttara Nikāya 5.26


pli: 3. Pañcaṅgikavagga


pli: Vimuttāyatanasutta


pli: “Pañcimāni, bhikkhave, vimuttāyatanāni yattha bhikkhuno appamattassa ātāpino pahitattassa viharato avimuttaṁ vā cittaṁ vimuccati, aparikkhīṇā vā āsavā parikkhayaṁ gacchanti, ananuppattaṁ vā anuttaraṁ yogakkhemaṁ anupāpuṇāti.


pli: Katamāni pañca?


pli: Idha, bhikkhave, bhikkhuno satthā dhammaṁ deseti aññataro vā garuṭṭhāniyo sabrahmacārī.


pli: Yathā yathā, bhikkhave, tassa bhikkhuno satthā dhammaṁ deseti, aññataro vā garuṭṭhāniyo sabrahmacārī tathā tathā so tasmiṁ dhamme atthapaṭisaṁvedī ca hoti dhammapaṭisaṁvedī ca.


pli: Tassa atthapaṭisaṁvedino dhammapaṭisaṁvedino pāmojjaṁ jāyati.


pli: Pamuditassa pīti jāyati.


pli: Pītimanassa kāyo passambhati.


pli: Passaddhakāyo sukhaṁ vedeti.


pli: Sukhino cittaṁ samādhiyati.


pli: Idaṁ, bhikkhave, paṭhamaṁ vimuttāyatanaṁ yattha bhikkhuno appamattassa ātāpino pahitattassa viharato avimuttaṁ vā cittaṁ vimuccati, aparikkhīṇā vā āsavā parikkhayaṁ gacchanti, ananuppattaṁ vā anuttaraṁ yogakkhemaṁ anupāpuṇāti.


pli: Puna caparaṁ, bhikkhave, bhikkhuno na heva kho satthā dhammaṁ deseti, aññataro vā garuṭṭhāniyo sabrahmacārī, api ca kho yathāsutaṁ yathāpariyattaṁ dhammaṁ vitthārena paresaṁ deseti.


pli: Yathā yathā, bhikkhave, bhikkhu yathāsutaṁ yathāpariyattaṁ dhammaṁ vitthārena paresaṁ deseti tathā tathā so tasmiṁ dhamme atthapaṭisaṁvedī ca hoti dhammapaṭisaṁvedī ca.


pli: Idaṁ, bhikkhave, dutiyaṁ vimuttāyatanaṁ yattha bhikkhuno appamattassa ātāpino pahitattassa viharato avimuttaṁ vā cittaṁ vimuccati, aparikkhīṇā vā āsavā parikkhayaṁ gacchanti, ananuppattaṁ vā anuttaraṁ yogakkhemaṁ anupāpuṇāti.


pli: Puna caparaṁ, bhikkhave, bhikkhuno na heva kho satthā dhammaṁ deseti, aññataro vā garuṭṭhāniyo sabrahmacārī, nāpi yathāsutaṁ yathāpariyattaṁ dhammaṁ vitthārena paresaṁ deseti, api ca kho yathāsutaṁ yathāpariyattaṁ dhammaṁ vitthārena sajjhāyaṁ karoti.


pli: Yathā yathā, bhikkhave, bhikkhu yathāsutaṁ yathāpariyattaṁ dhammaṁ vitthārena sajjhāyaṁ karoti tathā tathā so tasmiṁ dhamme atthapaṭisaṁvedī ca hoti dhammapaṭisaṁvedī ca.


pli: Idaṁ, bhikkhave, tatiyaṁ vimuttāyatanaṁ yattha bhikkhuno appamattassa ātāpino …pe… yogakkhemaṁ anupāpuṇāti.


pli: Puna caparaṁ, bhikkhave, bhikkhuno na heva kho satthā dhammaṁ deseti, aññataro vā garuṭṭhāniyo sabrahmacārī, nāpi yathāsutaṁ yathāpariyattaṁ dhammaṁ vitthārena paresaṁ deseti, nāpi yathāsutaṁ yathāpariyattaṁ dhammaṁ vitthārena sajjhāyaṁ karoti;


pli: api ca kho yathāsutaṁ yathāpariyattaṁ dhammaṁ cetasā anuvitakketi anuvicāreti manasānupekkhati.


pli: Yathā yathā, bhikkhave, bhikkhu yathāsutaṁ yathāpariyattaṁ dhammaṁ cetasā anuvitakketi anuvicāreti manasānupekkhati tathā tathā so tasmiṁ dhamme atthapaṭisaṁvedī ca hoti dhammapaṭisaṁvedī ca.


pli: Idaṁ, bhikkhave, catutthaṁ vimuttāyatanaṁ yattha bhikkhuno appamattassa ātāpino pahitattassa viharato avimuttaṁ vā cittaṁ vimuccati, aparikkhīṇā vā āsavā parikkhayaṁ gacchanti, ananuppattaṁ vā anuttaraṁ yogakkhemaṁ anupāpuṇāti.


pli: Puna caparaṁ, bhikkhave, bhikkhuno na heva kho satthā dhammaṁ deseti aññataro vā garuṭṭhāniyo sabrahmacārī, nāpi yathāsutaṁ yathāpariyattaṁ dhammaṁ vitthārena paresaṁ deseti, nāpi yathāsutaṁ yathāpariyattaṁ dhammaṁ vitthārena sajjhāyaṁ karoti, nāpi yathāsutaṁ yathāpariyattaṁ dhammaṁ cetasā anuvitakketi anuvicāreti manasānupekkhati;


pli: api ca khvassa aññataraṁ samādhinimittaṁ suggahitaṁ hoti sumanasikataṁ sūpadhāritaṁ suppaṭividdhaṁ paññāya.


pli: Yathā yathā, bhikkhave, bhikkhuno aññataraṁ samādhinimittaṁ suggahitaṁ hoti sumanasikataṁ sūpadhāritaṁ suppaṭividdhaṁ paññāya tathā tathā so tasmiṁ dhamme atthapaṭisaṁvedī ca hoti dhammapaṭisaṁvedī ca.


pli: Tassa atthapaṭisaṁvedino dhammapaṭisaṁvedino pāmojjaṁ jāyati.


pli: Pamuditassa pīti jāyati.


pli: Pītimanassa kāyo passambhati.


pli: Passaddhakāyo sukhaṁ vedeti.


pli: Sukhino cittaṁ samādhiyati.